c: text/html

text:
Friday, October 17, 2014
Nasyonzini ap Kreye Panik an Ayiti Nan Chache Anplwaye Moun Pou Travay Nan Peyi Ki Gen Ebola pa Stanley Lucas
Nouvèl ke Nasyonsizini ap chache amplwaye ayisyen pou al travay kòm volontè nan peyi ki enfekte ak yon epidemi virus Ebola parèt semèn pase sou rezo medya sosyal yo. Malgre ke feblès sistèm e enfrakstiti lasante parèt klè nan kad batay k ap mennen kont kolera a, genyen 3 enstitisyon ki sanble ap chache volontè ayisyen pou ale nan peyi kote Ebola chita ap fè gwo dega; se Nasyonzini , Pami sa k plis pwofite de anpil milyon dola èd entènasyonal la nou jwenn òganizasyon Partners in Health, ki nan men doktè Paul Farmer ak yon lòt òganizasyon ki rele USAID ajans meriken pou devlopman entènasyonal. Gouvènman Ayisyen an nan yon kominike ke 3 ministè siyen (Sante, Enteryè ak Defans) pran desizyon pou bloke jefò sa yo pou al voye ayisyen travay nan peyi Ebola yo paske sa reprezante yon gwo danje pour peyi a. Gouvènman Ayisyen di ke li pa gen mwayen ni kontwole, ni verifye ke moun ki vwayaje nan peyi sa yo e k ap tounen pa enfekte de virus mòtel sa a ki ka yon katastrof ki pi terib pase 12 Janvye 2010. Nou panse ke CARICOM ak OAS ta dwe mete an plas e preseprese estrateji ak mezi ki pèmèt kenbe lwen virus Ebola a e ampeche ke genyen yon epidemi rejyonal ki eklate.
Nou sonje nan mwa Novamb 2010 lan, kijan lemondantye te aprann ke genyen yon edipedemi kolera ki t ap vale teren an Ayiti. Nou vin aprann kèk tan apre, sou baz etid syantifik ki te fèt, ke se sòlda nepalè ki nan MINUSTAH yo ki debake nan peyi dayiti ak kolera a ke yo te ranmase lakay yo o Nepal. Epidemi kolera sa a touye 8000 ayisiyen e li kontamine plis pase 800.000 moun. Pou trete e retire kolera sa a nan peyidayiti, sa pral koute peyi a plis pase 2 milya dola ke li pa genyen. 4 lane apre ke sòlda nasyonzini lage kolera sa a nan peyi a, Ayisyen ap tann toujou mwayen ke yo te pwomèt nou pou konbat epidemi sa ke yo menm yo kreye – E petèt ekskiz sekretè jeneral Ban Ki-moon ke pèp ayisyen ap tann depi lontan. Gouvènman Ayisien pa lage koze sa. Gade vidéo ke li prezante nan Washington semen pase a. Koulye a avèk tout pawol k ap pale yo, genyen anpil kesyon ki kòmanse parèt sou motif ki dèyè jefò nasyonzini pou anplwaye ayisyen e menen yo al travay nan peyi kote Ebola a ap fè dega.
Genyen yon deba k ap fèt ak anpil pasyon nan mitan Ayisyen ki anndan peyi a e ayisyen k ap viv aletranje e patikilyèman nan mitan ayisyen ki se espesyalis lan sante tankou doktè, enfimyè, elatrye. Akoz de deba ak echanj sa yo genyen anpil teori ak kesyon ki poze nan mitan ayisyen ki anndan tankou sa k deyò. Yon bagay ki klè seke gen moun anndan peyi a tankou nan diaspora a ki kòmanse panike lè ou kòmanse pale ou diskite sou Ebola. Se yon virus ki pokò genyen gerizon klè pouli e li tiye 96 pousan moun ke li enfekte e rantre sou yo. Kesyon valid ke doktè ak espesyalis ayisyen ki nan lasante a poze se: Kijan fè ke lè nasyonzini te finn lage kolera an Ayiti, li pat fè apèl a doktè, e lòt espesyalis ayisyen nan lasante ki nan diaspora a? Poukisa se koulye a yap fè sa ak Ebola?
Yonn nan bagay ke ayisyen pè e rezon ke yo jwenn sou sa, sè ke jefò sa yo ke nasyonzini ap deplwaye pou chache volontè ayisyen pou al travay nan peyi Afrik delwès kote Ebola ap fè dega sè ke se yon fason pou MINUSTAH kapab sèvi avèk yo pou di ke se yo ki mennen Ebola a an Ayiti lòske yo déjà konnen ke li la e ke sòlda MINUSTAH yo ki soti nan zone Ebola yo déjà lage virus la an Ayiti e se sòlda MINUSTAH ki lage l.
Nan rapò ke Sekretè Jeneral Nasyonzini an fè an Setamb 2014, nan pati kote l ap demontre konbyen sòlda etranje ki an Ayiti anndan MINUSTAH, li di ke misyon an genyen ladan l anpil sòlda ki soti nan peyi ke Ebola ap fè dega tankou: MINUSTAH genyen 129 solda ki soti Senegal, 30 ki soti Nigeria, 16 ki soti Guine, 122 kisoti Cote d’Ivoire, 43 ki soti Mali e 38 ki soti nan peyi Niger. Malgre plizyè demand ki fèt ,yo pa kap bay repons si wi ou non sòlda peyi Ebola ki nan MINUSTAH yo enfekte ou pa enfekte. Malgre anpil jefò pa gen repons dirèk ki bay sousa. Repons sou zafè rotasyon sòlda yo, sa vle di sa k ap rantre ak sa k ap soti pa klè ditou, sofke MINUSTAH di ke yo kanpe sou zafè rotasyon yo. Bò kote panou nou dekouvri dapre yon sous nou ke genyen 60 solda MINUSTAH ki te ale an vakans lakay yo nan peyi Ebola ki tounen an Ayiti pa gen 21 jou. Bagay sa bay gwo tèt chaje paske nou pa konnen eske yo teste mesyedam sa yo pou konnen si yo enfekte ak Ebola. Ayisyen enkyè tou parapò ak ONG yo ki gen biwo nan peyi Ebola yo e k ap transfere moun pasipala. Li posib ke ONG sa yo ki nan peyi Ebola yo kapab transfere moun yo ki enfekte pou vin travay anAyiti. Bagay sa ap bay gwo tèt chaje tou.
Si Ebola parèt tèt li an Ayiti nan semèn kap vini yo ,sa pral kreye gwo pwoblèm pou MINUSTAH ak katye jeneral nasyonzini nan Nouyòk paske sa t ap yon dezyèm katastròf pou peyi dayiti ke yo t ap responsab. Nou deja konnen ki jan epidemi kolera ke MINUSTAH lage domaje l se pousa gwo zotobre nasyonzini yo deside redwui misyon sa a e yo pral fèmen li akòz de kredibilite total ke li pèdi nan mitan ayisyen akoz de kolera ke yo lage ak lòt zak malonèt tankou kadejak sou fanm e sou ti gason.
Chak ayisyen ak zanmi peyi dayiti dwe travay ansam pou pran tout dispozisyon pou ampeche ke Ebola sa a debake nan peyi dayiti nan bay kout men pou ede ranfòse kapasite peyi a pou l kapab goumen kont nouvo kalite de menas sa yo ke virus ak bakteri reprezante. Nou dwe sonje e pa bliye kijan virus VIH, alepòk yo te rele li 4H (yonn nan H yo te vle di Ayisyen) te kraze mache touristik nou. Alepòk tout touris alman ak kanadyen ki te konn debake nan Karayib la se an Ayiti yo te debake nan mwa Novamb-Mas. 4H la te fè yo kite peyi nou pou Sendomeng. Sa te reprezante yon gwo defisi pou ekonomi nou ; Nou sonje tou kijan virus ki te pote non lafièv pòsin nan te touye tout kochon kreyòl nou yo. Desizyon sa a te destabilize ekonomi peyizan peyi dayiti yo paske kochon kreyòl yo te kòmkidire labank peyizan yo ; Nou pa dwe bliye tou kijan virus ke yo rele grip aviè a te fè nou pèdi twaka poul ke nou genyen e kijan yo te afekte nou tou nan zafè ze. Sa te fòse nou kòmande plis pase US$450 milyon dola poul ak ze sendomeng chak ane. Epi lòt jou a, nou wè ke virus chickoungounya a debake sou nou. Sepa ni 2, ni 3 moun ke chickoungounya ap touye nan peyi dayiti a nan Karayib la. Depi ke ou genyen yon lòt maladi e chikoungounya a rantre anndan kò ou, ou gen anpil chans pèdi lavi w. Se yon moustik ke yo rele tig k ap bonbade nou ak chikoungounya. Jodi a Ayiti p ap kapab resevwa yon chay ki lou tankou Ebola. Nou panse ke anplis de mezi ke nou dwe pran pou pwoteje tèt nou antan ke peyi. Óganizasyon OEA ak CARICOM ta dwe devlope yon bon estrateji rejyonal pou konbat e pou yo elimine nouvo danje sa a yo ke virus ak bakteri yo reprezante.
Posted by Stanley Lucas at 5:09 PM No comments: Links to this post
Labels: #Ban Ki-moon, #Caricom, #Ebola, #Haiti, #Laurent Lamothe, #Michel Martelly, #MINUSTAH, #OAS, #UN, Ban Ki-moon, Caricom, Ebola, Haiti, Laurent Lamothe, Michel Martelly, MINUSTAH, OAS, Sandra Honore, UN
Subscribe to: Posts (Atom)

robotstxt: allowed

filter: keep


text:
pa Dumas Fils Lafontant
Dezyèm Pati
Motif Boukman: Vanjans Ras
onje Vennde Dawout Mil Sèt San Katreven-onz (8/22/1791), Bookmann te di nèg Bondye ekzòte yo a vanjans. Filozofi Desalin lan te retounen anba manda divin sila. An nou koute esplikasyon Carruthers osijè pèspektiv sila a: «Desalin te genyen kouraj pou li apreyande reyalite e metsoupye plan aksyon nesesè e efektif pou akonpli emansipasyon nèg. Revanj, finalman, te fason natirèl pou korije mal nèg te soufri pandan lontan, e yon gwoup oprese kap lite pou liberasyon pa dwe denye sa. Revanj defini reyalite an tèm konkrè. Nèg pat ap goumen pou konsèp abstrè tankou libète, egalite e fratènite. Yo tap goumen pou vanje mal.» (Carruthers, paj 83)1
Nou wè Vanjans Ras se te motif Boukmann e Desalin pou atenn yon bi, olye fè san koule nan limenm. Desalin, plis pase tout lòt lidè nèg kèk istoryen dekri tankou yon mons, atitid li se te: «Ki mele m ake opinyon jenerasyon kontanporen e lavni ap pwononse sou konduit mwen? Mwen fè devwa m, pwòp estim mwen rete, sa sifi m.» (Madiou, vol. 3, paj 180) Alwè, emosyon vanjans sila te nonsèlman sanble jwenn manda Bondye men li te annakò ak firè lanati. Men kouman Desalin te dekri espri revolisyon an: «Anvan li apwoche, espedisyon militè Bonaparte nan Sendomeng, espri agase Ayiti, sòti nan lanmè, parèt, menas fwon li soulve vag, eksite tanpèt, pwisans men li kraze osnon dispèse bato, lwa lanati obeyi oson vwa redoutab li, boukandife, maladi, lapès, famin, pwazon akonpaye l sèten. Men pouki depann sou sekou klima e eleman yo? Èske m bliye mwen kòmande yon pèp san parèy, grandi nan tray, odas li enève douvan obstak, grandi douvan danje? Kite yo vini, kowòt kriminèl sa yo, m ap tann yo ak yon je fiks, mwen kite rivaj e plas kote vil yo te ye, men malè pou sa ki apwoche twòpre mòn. Li tap miyò pou lanmè anglouti yo nan abim pwofon olye se kòlè pitit Ayiti ki devore yo.» (Madiou, vol. 3, paj 181)
Plan endepandans Desalin pat yon senp kontinyasyon pwojè Tousen Louvèti jan Aimé Césaire sijere, men pito Desalin te depase Tousen Louvèti, mwen vle di, li te desezi libète e egalite pou yon lòt konsepsyon sou Sendomeng, ki te pi matche reyalite nèg, e ki se, Inyon, Endepandans oubyen Lanmò.
Ann efè, filozofi Boukmann lan te menm filozofi kominote Mawon Libète yo ki te tabli nan kèk pati nan koloni an. Pèspektiv silaa te demake kad konesans tradisyonèl la, dayè kad silaa te eklate ak Tousen Louvèti ki te anba enfliyans pwodui filozofi espekilatif oksidantal, lit pou libète e egalite. Pa egzanp, ekriven kouwè Walcott rakonte ak aparisyon Tousen Louvèti sou sèn politik Sendomeng, pou premye fwa Lame Fransè te fè fas ake yon gwoup revòlte òganize e disipline, taktik rebèl yo te chanje olye yo te batay san pwoteksyon, yo te kache nan raje ap tann sòlda fransè. Men avèk Desalin lit pou libète e egalite te fini san poutan libète pat aneyanti, sepousa nan lit endepandans plizyè karaktè libète te pèsiste nan yon sèten mezi. Depasman an se fen lit pou libète e egalite ki pat aneyanti pou otan paske nan yon sèten mezi li te pèsiste nan lit pou endepandans ki te konsève kèk nan karakteristik libète yo.
Carruthers enimere de konponan filozofi revolisyon an te genyen, youn se Inyon filozofi Desalin lan te plase kou pyè angilè revolisyon an; enperatif inyon sa a te enplike, ka Desalin, yon konsepsyon senp de lènmi an. Nèg se frè e blan se lènmi. Inyon fèt atravè menm zansèt nèg Afrik e menm opresè blan Fransè. Se poutètsa Desalin retire distenksyon koulè ant desandan nèg Afrik. Ak ki senbolize akonplisman sila se lè Desalin rache bann blan nan labanyè, ble, blan e wouj, ki te sou tèt lame endijèn lan.2
Dezyèm konponan filozofi revolisyon an se Indepandans ou Lanmò. Deklarasyon Ak Endepandans lan bay yon rezime pozisyon silaa: «Nou jire douvan mond lan, noumenm, pou nou renonse Frans ajamè, e pou nou mouri olye nou viv sou dominasyon li, pou nou goumen jouk nan dènye souf pou endepandans peyi nou.» (Madiou, vol. 3, paj 150) Desalin te ensiste nèg pa dwe depann de lidè pou bay e kenbe libète yo, se yo menm ki pou angaje pou li. Li raple yo: «Se te sou pèsistans e kouraj ou mwen te depann lè mwen te premye rantre nan karyè libète goumen kont despotism.» «Filozofi sila a rekonèt yon pèp pa dwe konfye libète li a yon lòt pèp. Yon pèp nonsèlman dwe konkeri liberasyon li men li dwe tou kenbe libète li.» (Carruthers, paj 80)
Men ki sa Carruthers, ki analize enfliyans Revolisyon Ayisyen e Vanjans Ras la sou mond nwa a, di sou lidèchip (leadership Desalin reyalize pou pèp Ayisyen an: «Diran twa san zan koulè nèg se yon krim yo te pini pa tòti, vyòl, krim. Desalin wete krim pa pwoklamasyon tout sitwayen deziyen anba tèm jenerik nwa. Diran twa san zan koulè nèg te kondane li nan tòti, vyòl, krim. Desalin wete krim pa òdone ekzekisyon tout moun ki te komèt atwosite, vrè kriminèl yo.»
Pèmèt mwen esplike entèpretasyon panse ki souliyen dekrè, konstitisyon, ki te pwomilge 28 Jiyè 1805, pou nou pran konsyans sajès e ladrès lidè sila, kilès ki premye benefisye, e sa nou dwe fè pou nou retounen gran favè Anperè Desalin fè nou.
Konstitisyon, ki se lwa wayòm lan, vle di byen òganize, pou konstitye. Pa egzanp, kat kichòy tabli konstitisyon yon mi: wòch, lacho, metesab e nivelaj dwat. E parèyman, yon peyi, pèp, wa, e lwa kan yo mete ansanm, fòme baz pou tabli yon gouvènman, e konsèp yo ini ansanm rele konstitisyon. San nou pa endike diferan tip prezantasyon ki te prezante kòm kondisyon e prensip ki dwe aplike pou ankadre konstitisyon nan mond lan. Nou ap di li te posib pou Desalin gouvène selon jan l vle tankou wa lontan e aji selon kapris li; men li abandone tout sa, pa pwòp volonte e jenerosite li, tabli yon baz fèm pou mete gouvènman li kanpe e bay pèp li libète andedan yon ankadreman lwa. Lè li te fè sa, li pat pouse nèg chwazi yon tip lwa patikilye e viv anba li pa yon senp tradiksyon konstitisyon youn nan nasyon swadizan sivilize. Okontrè, Desalin asire konstitisyon li bay Ayiti ann akò ak koutim peyi a, nivo edikasyon nèg, difikilte ekonomik, sitisyasyon jewopolitik e espri mond lan. Dapre nou, koumanse ak konstitisyon 1806, e tout lòt ki vini apre yo, ki fèt nan imitasyon se yon detriman olye yon avantaj pou nou.
Men yon ti rezime Konstitisyon, siyen 27 Jiyè 1805, Desalin bay Ayiti:
- Pèp ki abite il yo te rele Sendomeng fòme yon eta lib, souveren e endepandan de tout lòt pwisans linivè, anba non Anpi Ayiti.
- Okenn blan, kèlkilanswa peyi li, pap pile tè Ayiti ak tit mèt osnon pwopriyetè, e pap kapab nan lavni posede pwopriyete.
- Preferans koulè sispann pami pitit yon menm fanmi, dezòmè yo ap konnen kou Ayisyen dapre non jenerik Nwa.
- Pèp la rekonèt Jak Desalin Anperè e Chèf Siprèm Lame, vanjè e liberatè sitwayen li.
- Kouwòn lan elektif e non ereditè.
- Anperè a, ni okenn siksesè pa genyen dwa, nan okenn ka e sou nenpòt pretèks, antoure li ak yon kò patikilye e privilejye, ak tit gad donè, oswa tout lòt denominasyon.
- Lalwa pa admèt ankenn relijyon prensipal
- Libète kilt tolere
- Tout pwopriyete blan fransè te posede konfiske san konteste e ak dwa opwofi Leta.
- Nan chak divizyon militè, yon lekòl piblik dwe louvri pou enstwi jenès la.
Men yon ti kòmantè sou lwa ki sòti nan Otobyografi Hailé Sellassié: «Lwa siyifi obligasyon gouvènman pou defini chak kontra ki fèt ant moun, afenke sekirite e lapè kreye kondisyon lavi nan mond lan. Dayè, lwa se yon fòs gran e san defi ki òdone pou ekziste ant moun nan pirte, bonte, e onè; se yon ekzijans lapè pou pwoteje enterè yo ki la ant moun. Sa ki pwoteje lwa limenm se fidelite li nan vrè netralite e senserite akonplisman kontra ki lye nan pak sosyal la ( ) «Kontra sila ki makonnen ak yon pak, refere lwa, espesyalman mete-angad nan chak okazyon moun nan mond lan, nan krent pou yo pa vyole limit jis nan okipasyon jounalye yo; lwa defini limit yo pou yo, mete yo ann amoni, e delivre yo de hèn..» (Haile Sellassie I, vol. 1, paj 188)
Kididonk, Desalin te adopte metòd gouvènman ki te rezilte nan konviksyon ki te konfòm ak kondisyon Ayiti te ekziste, ki se, gouvènman Anpi, ak Anperè ki posede plen otorite e detèminasyon prensipal lwa pa volonte enperyal, tandiske yon Konsèy Leta e Chèf Administratè epitou tribinal lokal tap fè machin gouvènman mache kòmsadwa. Yo deziyen tip Gouvènman sila a règ ini ki detèmine pa lalwa.
An nou konpare l ak demokrasi, pa egzanp, ki jiskaprezan nou sèlman ka defini kou yon miltitid enstitisyon entènasyonal kap jwe wòl entèmedyè nan terapi entènasyonal pou pwopaje radòt e vyolans. Alwè, demokrasi entrodui yon rezo mediatè adisyonèl ant pèp la, pati politik, kolektivite teritoryal e gwoup nan sosyete a. Demokrasi pote yon jwèt konplèks e nouvo responsablite; li ouvri e epapiye sèk enterè yo. Fòm gouvènman repibliken sila a pa pou moun ki pa edike e ki sou wout devlopman. Menm nan peyi devlope souvan demokrasi koze gwo problèm e fè san koule. Kididonk, Sèt Fevriye mil nèfsan katreven sis, Ayisyen revòlte kont destine yo fasonnen pou li, fizikman asonmen pa famin e maladi, terè e ravaj, yon represyon sevè ki rezilte nan trant Septanm mil nèfsan katreven onz. Chak fwa yon etalaj, ki se espas demokratik, espas konsètasyon, konvèjans demokratik vin kreye, e yon trap vini apre, ki se, akò il Gouvènè, retounen demokrasi, akò Òganizasyon Eta Ameriken. Se dwa mas la pou li reziste parèy kondisyon ki denye ekzistans li, paske kou nou demontre klèman lelit la pat janm rive pwopoze yon pèspektiv lit.
An jeneral, dapre sa nou aprann sou tansyon, patikilyèman, tansyon group, montre ann Ayiti, andedan sistèm ki konstitye sosyete Ayisyen, pap janm gen solisyon vyab ki pa pèmèt Ayisyen eklèsi an premye e nan noumenm sistèm valè nou. Yon tach difisil pou esplike e sipòte, konsideran akizasyon zenofobi, tilespri e rasism, yo chaje moun dèke yo sipòte nesesite prese pou nou repare pwòp tèt nou, san asistans oubyen medyasyon ni detou sou konpreyansyon. Menm jan remèd pou sida endispansab, remèd endispansab pou geri peyi nou ap rete yon dezilizyon defèt si panse a an premye pa jayi nan pwòp konsyans Ayisyen apre li refè anba sezisman.
Nan dènye analiz, entwodiksyon anperè a nan Konstitisyon Ayisyen orijinal la te planifye pou tabli Vanjè Ras la kòm gadyen revolisyon an, li te resevwa kou privilèj espesyal otorite siprèm . Desalin bay nèg lwa fondamantal sosyete a e avèti nou se sèl chimen kòrèk pou suiv objektif revolisyon an: «Kolonis, osnon Ewopeyen, pa andwa janm foule teritwa a ankò ak tit mèt ou pwopriyetè.» Lwa fondamantal sila a efektivman te kapab transfòme sosyete a, e si li te kontinye respekte konsa lavi Ayisyen tap chanje. Granmèsi Desalin ki pwoklame pou tout tan lwa detèmine gouvènman Anpi Ayiti.
Kenz mwa apre, nèg ak nèg koulè te mete ansanm pou demantilbile anpi konstitisyonèl Desalin te tabli a. Li evidan de faksyon òlalwa sila yo, chame pa Zonbi Libète, pat kapab anvizaje viv nan yon lòt linivè ke fransè, asireman pou yo revolisyon an se te fè blan sou do nèg, ki vle di, akapare tout tè e richès peyi a pou yo; yo mete ansanm pou touye anperè Desalin. Petyon te dirije yon mouvman ki te akouche yon nouvo konstitisyon ak yon prezidan, e yon lejislati plen pouvwa. Kristòf ki te konprann jwèt la imedyatman revoke akò li. Menmlè a lagè sivil pete ant nèg ak nèg koulè rezilte nan divizyon peyi a, wayòm Kristòf nan Nò e repiblik Petyon nan Lwès e Sid. Jouk koulyeya lit ant de lelit sila yo, ki makonnen ak valè ewopeyen, kontinye ronje peyi a. Epitou li kondui a yon dikotomi ki fè yo deziyen Ayiti premye repiblik nwa, men dènye nasyon. Se kòmsi viktwa revolisyon an anven pwiske enpozisyon kilti fransè alyene Ayisyen ak pwòp nouvo valè lit li mennen pou kase chenn pote. Kou Madiou souliye, Desalin te bay yon avètisman sou retou sistèm kolonyal la ann Ayiti, e te deklare l «yon absidite dezonorab, genyen yon fason pou nou esklav.»
Desalin nan plizyè deklarasyon piblik te denonse posiblite alyenasyon sila a, e li te franchi etap konkrè pou devlope fyète e estim nèg, esansyèlman li te enpòtan pou renonse Frans. Desalin te retabli ansyen non Chemès yo te deziyen il la, Ayiti. Ayiti, dapre Madiou non di primitif, raple yon pèp ki te prefere lanmò olye sèvitid. Vennde Fevriye 1804, Li te òdone ekzekisyon tout Fransè ki te komèt krim kont nèg. Kolonis yo pat janm ezite eksplwate, vyole, tòtire, asasinen nèg yon fason pou avili e derobe nèg tout aspè li kòm moun. Lè Tousen Louvèti te ofri yo favè patisipe nan yon sosyete miltirasyal, yo te prefere konplote kont rejim li an. Kidonk, Desalin te espere konsyans kolektif pèp Ayisyen tap reflete repitasyon li; pèp la te vanje milye pitit Afrik ki te soufri esklavaj e zòt yo ki te mouri lanmò kriyèl nan goumen pou libète, epitou li te deklare li vanje Lamerik. Li tabli deklarasyon inivèsèl fratènite nèg, pou nèg mentni presye akò, amoni kontantman, ant noumenm, se gaj byennèt nou, sali nou, siksè nou; se sekrè pou nou rete enbatab. Li te òdone verifikasyon tit pwopriyete, isi santral gouvènans ann Ayiti.
Lit pwopriyete istorikman palan se goumen ant de lelit, ki parèt tankou lit ant nèg e milat, ann efè se pa lit de klas, men se de goup lidè anbisye ake menm filozofi ki nan konfli pou dirije destine Ewopeyen fasonnen pou nèg. Desalin te kanpe ankwa, li deklare: «Nou te fè lagè pou zòt, avan nou pran zam kont Leclerc, nèg koulè, pitit blan, pat reklame byen papa yo; kouman fè, depi nou chase kolon, pitit yo ap reklame byen yo? Nèg nwè, ki gen papa yo ann Afrik, pap gen anyen? Mwen konnen yo pa sezi san abitasyon osnon kay nan Sid, e sepandan mwen te fè disparèt tout fanmi kolon. A! msye, si sa ap kontinye konsa, bagay yo pral mal. Yo pa kontante yo vole Leta, yo ap monte konplo, yo vle kanpe kont mwen; men yo mèt pran zam yap peye sa chè. Èske yo deja bliye lagè sivil sou Tousen kont Rigo? Mwen genyen nan chak bouk, moun mwen ka konte sou yo; zafè sa yo ki pral ajite Pinga, nèg e milat, nou tout te goumen kont blan; nou tout posede pwopriyete yo nou konkeri nan san koule; entansyon m se pou m fè pataj jis.» (Madiou, paj 309)
Pou Laroche, mwen di ou, se nèg Ayiti, pa ekselans Janjak 1e, ki opere redresman non sèlman nan pawòl men nan aksyon paske li pote viktwa vyolans revolisyonè ayisyen kont vyolans esklavajis kolonis fransè e ewopeyen. «Pèsonaj Janjak 1e andwa rete kòm figi santral pratik e diskou kolektivite ayisyen. E sans diskou sa a pran plis presizyon lè nou konsidere sèl pawòl otantik liberatè ayisyen, nou vle di, yo pa tradui, ki vini jwenn nou se lòd an kreyòl: Koupe tèt, boule kay.» (Laroche, Maximilien, La Littérature, paj 53)
Mwen te suiv mouvman liberasyon zansèt yo te patisipe jouk yo rive bati yon nasyon, okòmansman yon gwoup esklav ki te tabli nan mitan pèp etranje, yo kreye alyans, e gras a apui sila a, fòs e riz, etann tankou yon tach lwil, antoure pwen kote yo te tabli, rive depase fwontyè natirèl yo pou fonde sivilizasyon ayisyen.
Sepandan, Hurbon di: «Yon ideyoloji klas, eritaj kolonyal esklavajis, sosyete a toujou kenbe, ki travèse tout gwoup sosyal nasyon Ayiti; sistèm edikasyon antye ki dekalke sou Ewòp, lang fransè ki rekonèt kòm lang sivilizasyon pa ekselans, relijyon kretyen ki rekonèt kòm relijyon pa ekselans, kontribye pou vire ayisyen kont pwòp tèt li, epi kenbe mas pòv yo nan kondisyon sibòdinasyon ekonomik e sosyal. Yon bò, nèg lavil viv nan yon sistèm valè Ewòp detèmine, dayè se nan monn sa a yo konsidere yo fè pati. Yon lòt bò, nèg ki pale Kreyòl, yo konsidere ki pa sivilize viv nan monn mistik Ginen.» (Hurbon, paj 84)
Pou mwen bay plis detay sou liy kiltirèl sila a ann Ayiti, mwen ap aplike obsèvasyon Glissant konsènan Matinik. Lè yo te fè antant pou apeprè di pousan, dapre Laroche, moun nan sosyete a aprann li e jwenn konesans, pa mwayen ansèyman elitis, dezekilib ki te rezilte a pa te jeneral. Pifò lelit minoritè e rich sila a depale sou nouvo syans lan tandiske majorite mas pòv yo te prezève pou yon bout tan, e bò kote delir sila, ekilib li.
Etid epapiye, san pou otan etid la separe kole sou yon pratik akizisyon otonòm apropriye, depale lelit la fonn vini òdinè ki li tou vini epapiye, fason sila a peyi a antye pèdi, Ayisyen nan pasivite konsanti pou ranvwaye nati nou, devwa pou nou reyalize, fòseman kilti nou.
Palan de sitiyasyon Matinik, Edouard Glissant obsève: «Poutètsa yon operasyon konsa ekzèse kont Ayisyen e tradisyon oral nou ak mak sekrè li, ekriti, enposib e ireparab, deposesyon riske vini mòtèl.» Pa konsekan ezzaminen deposesyon sila a se yon lit kont diminisyon Ayisyen osnon Antiyè. Pa egzanp, yo grefe imaj sen Jak, sen Patrik, e suit, sou lwa panteyon vodou Ayisyen olye vèvè ki koresponn ak lwa a. Li wè vodou se yon sistèm individyèl e familial, tandiske nan nivo etanasyon yon sistèm jideokretyen te vini anvigè. E la nou remake endividi a lè li rive nan laj matirite te deja soufri dezekilib psichik paske ant fanmi e etanasyon pa genyen entèjwèt, fanmi-etanasyon pito endividi a ki rele pou asime yon fonksyon leta dwe fè yon chwa ant fanmi e sosyete jideokretyen. San dout se sa ki esplike lè yon moun rive nan tèt leta oubyen asime yon pòs minis ou toujou tande plenyen li pa fè anyen pou fanmi osnon boukjaden li te fèt.
Nan yon mo se te faz alyenasyon lit endepandans te pwofizwaman defèt pou defann Ayisyen antanke moun. Kolonis te lage kreyati li nan lavi politik. Lelit la, prese pou li te jwenn respè e onè, te jwe jwèt la san pwoblèm. Yo kondui Ayisyen nan denigre tèt li kòm yon kolektif, pou yo te jwenn yon tronpri egalite endividyèl. Diplikata te sèl règ, e yo te deklare nenpòt devyasyon yon krim. Anfen, se te tou epòk literati diplikata, diplike modèl fransè onivo edikasyon, relijyon, kod jidisyè, elatriye. Tandiske lelit la ki gen wòl fèwè pran depale. Pita mas la tou pran depale. Alyenasyon an vini konplè. Nou vin bouwo tèt nou pou tout tan.
Men mwen pa yon lach. Mwen pa griyen dan sou natifnatal Ameriken paske mwen konprann reyalite yo. Kolonis franchi etap goumen kont natifnatal, kominism e, koulyeya, terorism, men li pa janm mete fen nan opresyon, eksplwatasyon, diskriminasyon, elatriye. Nan yon mo, nou pap konfwonte dilèm ale goumen ak yo osnon resevwa etikèt teroris. Men nou dwe konsevwa posiblite lapè. Si sosyete jideokretyen rann lavi nou difisil pou pozisyon sila a, objektif nou pa dwe chwazi demon ki mwen demon ant de demon; okontrè, objektif nou, dèke motivasyon nou rive nan konsyans, se pou pozisyone nou pou aji anvè reyèl sous konfli a, ki se, anvè estrikti sosyal la.
Pou Frantz Fanon limenm, misye di: «Si kesyon inivèsèl jeneral te jamè parèt, li te parèt sèlman nan mezi li te angaje tèt li e vwazen li nan tach pou prezève nan tout relasyon yo respè yo pou valè elemantè ki konstitye yon mond imen.» Kontrèman ak kèk Ayisyen, kouwè Lesly Manigat, ki apwiye sou asistans Petyon te bay Bolivar pou sipòte teyori inivèsèl. Men lè nou byen obsève e nou reflechi sou kominote, vil, ak baryè kap bati, e entèdiksyon deplasman yo enpoze sou yon kouch nan sosyete a, nou konkli etadefè sila a demanti inivèsalite. An verite nèg epapiye, li pa dwe reklame inite, inivèsalite, men ann efè nenpòt kote lale li rete nèg. Ewopeyen te kraze mond nèg, nèg ann Ayiti bati yon nouvo mond. Inite pwofon tankou Mandjo. Inite ki ekziste anvan plas e tan, ki se, Sendomeng kolonis esklavajis.
Koulyea, Ayisyen ap eseye chape chay kontradiksyon atravè angajman konfòtab non-ekzistan, ankouraje pa kliyantelism pasif, ki vle di, ki pa akonpaye ak yon pwodiksyon otonòm aktif. Li suiv Ayisyen fèmen andedan twazyèm domèn, ki se, mendèv bon mache ki dwe travay nan faktori, li poko kapab transfòme an panse teknoloji teknik pratik li eritye. Privilèj sila a rezève pou Blan-Anglo-Sakson-Protestan Flèdme.
Pou nou konkli, Istwa te mete sou gran chimen Ayisyen yon tach istorik: likide esklavaj e konstri yon nasyon. Nou pap sispann repete sa, zansèt yo te reyalize yon revolisyon tip espesyal, sa vle di, anba lòd labourè; nan yon mo, yo konkretize premye etap Revolisyon Ayisyen, yon Revolisyon entènasyonal anti-esklavaj e antikolonyalis.
Nouvo Mond lan te tranble sou baz li nan yon fason siyifikatif; premye sitadèl enperaylism, an patikilye, Etazini, Angletè, Frans, Espay, mouvman nasyonal oprime te ebranle peyi sila yo e li pat bay yo chans chape kontradiksyon entèn, ni okenn posiblite pou yo te jwenn chimen pou konsilye e peze kontradisyon entèn sila yo.
Kòmanse ak Ayiti an 1804 rive apre lagè sivil Ozetazini an 1865, libète te simayen ann Amerik Latin; libète reji koulyeya majorite peyi sou latè. Anmenm tan, plizyè peyi ann Afrik ki te resevwa asistans pwofesyonèl ayisyen yon fason pou yo te chape nan yon sèten mezi kolonyalism nan goumen pou liberasyon-nasyonal ann alyans kole kole ak nouvo imanism revolisyon ayisyen te bay egzanp.
Kan moun dezòmè te pran tèt sivilizasyon, li andwa rive depase blòk akrèk materyalism nan prèske tout domèn ekonomi, kilti, syans, garanti sosyal e teknik militè. Se sèten, istwa mete nèg an mouvman, men nou andwa afime san kontestasyon se Tousen Louvèti ki te gid aksyon liberasyon nèg, dirèkteman oswa endirèkteman, se li ki te akselere chanjman ekstrawòdinè nan mond lan. Pou Aimé Césaire, Laroche di, se ann Ayiti «nèg leve kanpe pou premye fwa e di li kwè li se moun.»
Sa pa anpeche an fonksyon menm sikonstans sila yo, idewològ ansyen mond lan bay tèt yo dyòb eseye denigre Ayiti, yo fòse demontre Ayiti te pran libète twò bonè e lòt peyi pa dwe suiv li, mete li nan ranka, osnon toutomwen korije li, aksyon devlopman demokrasi ap fèt pi vit e pi byen. Granpanpan e jeni envantif idewològ sila yo nan falsifye e fè maji tèlman laj, ede nan zak sila a tout renega libète, tout transfij mouvman travayè, tout bourik Biridan, menm nan peyi pa nou, ak kontinye pwopaje tèz libète twò bonè kap taye banda nan mitan entelektyèl, e nan kouch dirijan, jouk li twouble kèk konpayon chimen mouvman liberasyon nasyonal. Tout moun ki pa ka konsilye konfò pèsonèl yo koulyeya ak lit revolisyon rezoud e san konpwomisyon prete zòrèy chame bay teyorisyen libète twò bonè. Se poutètsa ann Ayiti ak lòt kote, li enpòtan pou ratibwaze gran echafo libète twò bonè e devlope batay idewolojik nan batay la. Desalin limenm te di: «Abandonnen konstitisyon sila a ap sèlman kondui nan mizè e rann moun esklav.»
Nan mitan trayizon e mechanste kriyèl Nouvo Mond lan, te gen kichòy sen e pafè, pami yo se te inyon nègnwè iletre. Lè nou konsidere desizyon yon nèg, pou kite mond kolonyal esklavajism, rantre nan mawonnaj te lou ake konsekans vyolans, chatiman ki pi kriyèl bra, janm, zorèy koupe, prizon, echafo elatriye, malgresa priz konsyans nèg te kondui li chwazi libète, menmsi kolonis te pral estwopye li, touye li olye li te rete antye viv nan sosyete kolonyal esklavajis.
Istwa Ayiti se egzanp pi konkrè lit ewoyik e kouraje, fyète nèg nwè e sètitid absoli n ap pote laviktwa; li koule yon langaj endepandan dapre verite zansèt yo te viv. Ak inisyal pwezi sila a te pwononse 1e Janvye 1804. Premye pawòl kolektif e inisyatè pwezi sila a rete pou akonpli.
Dumas Fils Lafontant 2002 Boston, MA
Lis liv ak atik site:
Carruthers, Jacob H. (1985) The Irritated genie, The Kemetic Institute. Chicago, IL
Césaire, Aimé. (1981) Toussaint Louverture, Presence Africaine. Paris, France
Charles, Christophe. PH. (2000) Pawòl Kreyòl, Editions Choucoune. Port-au-Prince, Haïti
Centre de Linguistique Appliquée. (1989) Hommages au Docteur Pradel Pompilus. Imprimerie Henri Deschamps, Port-au-Prince, Haiti
CRESFED. Présence de Jacques Stephen Alexis, Port-au-Prince, Haïti
De Lamartine, Alphonse. (1998) Toussaint Louverture, University of Exeter Press. Exeter, England
Diop, Cheik Anta, (1974) The African Origin of Civilization, Lawrence Hill Books. Chicago, IL
Fanon, Frantz. (1971) Peau noire, masques blancs, Editions du Seuil. Paris, France
Fouchard, Jean. (1988) Les Marrons de la Liberté, Editions Henri Deschamps, Port-au-Prince, Haïti
Gates, Henry Louis (1988) The Signifying Monkey, Oxford University Press. New York, NY
Glissant, Edouard. (1981) Le Discours antillais, Editions du Seuil. Paris, France
Présence Africaine, Histoire Générale de lAfrique, volume 2. (1987) Edicef, Unesco. Paris, France
Hurbon, Laennec. (1987) Dieu dans le Vaudou Haïtien, Editions Henri Deschamps. Port-au-Prince, Haïti
James, C. L. R. (1989) The Black Jacobins, Random House. New York, NY
Laroche, Maximilien (1981) La Littérature haïtienne, Les Editions Lemeac. Québec, Canada
Madiou, Thomas. (1989) Histoire dHaïti, volume 3, Imprimerie Henri Deschamps. Port-au-Prince, Haïti
Roumain, Jacques. (1995) When the Tomm-Tom Beats. Azul Editions. Washington, DC
Sellassié, Hailé. (1997) My Life and Ethiopias progress, Research Associates School Times. Chicago, IL
Senghor, Leopold S. (1998) Anthologie de la nouvelle poésie nègre et malgache, Presses universitaires de France. Paris, France
Walcott, Derek. (2002) The Haitian Trilogy, Farrar, Straus and Giroux. New York, NY


text:
Komisyonè Edmonson ap mande rezidan yo pa patisipe nan tire zam anlè pou selebre Nouvèl Ane a
MIAMI, FL – Komisyonè Audrey M. Edmonson ansanm ak Majistra Vil Miami Tomás Regalado mande piblik la yon fwa ankò pou pa tire zam anlè pou selebre Nouvèl Ane-a nan yon konferans deprès ki te fèt jou 30 desanm 2013 nan Gibson Park nan Overtown. Chak ane, otorite yo rankontre ak manm klèje yo e ak depatman lapolis pou raple piblik la ke “Yon Bal Tiye Fèt la." Komisyonè a ak Majistra a te rankontre ak Reprezantan Eta Dwight Bullard, Komisè Lapolis Vil Miami Manuel Orosa, Direktè Lapolis Konte Miami-Dade J.D. Patterson, ak Komisè Lapolis Vil Miami Gardens Paul Miller, ensike manm klèje yo ki enkli Pè Reginald Jean-Marie nan Notre Dame D’Haiti Catholic Church, ki te fè yon priyè anvan konferans la koumanse.
"Li absoliman enpòtan pou tout moun mete zam yo sou kle pandan peryòd fèt la oswa remèt yo bay lapolis," pawòl Komisyonè Edmonson. "Tire zam anlè ka lakoz moun blese oswa pèdi lavi yo ak andomaje pwopriyete. Se poutèt sa malgre n’ap repete tèt nou, nou bezwen raple tout moun ke lè yon bal monte, l’ap desann kanmenm, e oumenm, fanmi ou, vwazen ou --- yon moun ki byen lwen ou --- ka vin viktim de bal sila."
Dapre Biwo Alkòl, Tabak, Zamafe ak Eksplozif (ATF), yon bal ki tire anlè ka monte a yon distans de de (2) mil epi tonbe a yon vitès de 300 a 700 pye pa segond. Komisyonè Audrey M. Edmonson patisipe nan lanse mesaj piblik sa-a anvan chak Jou Lendepandans (4 jiyè) ak Lavèy Jou Delan pou avèti rezidan yo de danje ki genyen nan tire bal anlè pou selebre fèt yo.
Foto pa Armando Rodriguez / Konte Miami-Dade


text:
Nan peyi Bareyn, patizan opozisyon an kreye gwo blokis sou youn nan prensipal wout ki mennen nan kapital la, Manama, nan moman konfwontasyon ap dewoule pou yon 2èm jou youn aprè lòt nan okazyon manifestasyon kap make 2èm anivèsè yon mouvman leve-kanpe ki te fèt kont dirijan sinit peyi a.
Manifestan anti-gouvènmantal òganize pwotestasyon an vandredi 15 fevriye 2013 la sou otowout Boudaya, ki lye divès rejyon kote chiyit abite, avèk kapital la. Manifestasyon sa a fè pati yon mouvman pwotestasyon kap dewoule atravè tout Bareyn e ki te kòmanse jedi.
Plis tan ap pase, se plis tou mouvman pwotestasyon an vle vire an kò-bòy, paske li gen tandans debouche sou vyolans. Pa egzanp, byen bonè vandredi, yon polisye mouri nan Manama, viktim yon eksplozif atizanal. Jedi a menm, lapolis te touye yon « teenager » --sètadi yon jenn moun ki potko gen 20 lane-- nan yon manifestasyon ki tap dewoule tou prè kapital la.


text:
Ijans Chimik Nan Kay
Prèske chak kay itilize pwodui ki gen materyèl oswa sibstans chimik danjere. Menmsi risk yon aksidan chimik fèb, si ou konnen kijan pou manyen pwodui sa yo ak fason pou reyaji pandan yon ijans ou kapab redui risk pou pran chòk.
Anvan
Anvan yon Ijans Chimik nan Kay
Sa ki anba la yo se gid pou achte ak estoke sibstans chimik pou kay ou san pwoblèm:
- Achte sèlman kantite yon sibstans ou panse w ap itilize. Ou kapab separe rès sibstans chimik lan ba vwazen yo, oswa ou kapab fè don yo ba biznis, òganizasyon charite oswa ajans gouvènman. Pa egzanp, ou kapab ofri pestisid anplis ba yon bilding an vit pou grandi plant oswa sant jaden ak gwoup teyat sou bezwen penti anplis. Kèk kominote gen echanj dechè òganize kote yo kapab fè echanj oswa bay sibstans chimik ak dechè danjere.
- Kite pwodui ki gen materyèl danjere nan bwat orijinal yo, epi pa janm retire etikèt yo sof si bwat la wouye. Ou ta dwe re-pake bwat ki wouye yo, epitou ou ta dwe mete etikèt ladan yo aklè.
- Pa janm konsève pwodui danjere nan bwat manje.
- Pa janm melanje sibstans chimik oswa dechè danjere avèk lòt pwodui. Pwodui ki pa ale ansanm, tankou klowòks ak amonyak, ka reyaji, limen dife oswa eksploze.
- Swiv eksplikasyon fabrikan an pou itilize sibstans chimik kay kòrèkteman.
- Pa janm fimen pandan w ap itilize sibstans chimik kay.
- Pa janm itilize espre cheve, pwodui netwayaj, pwodui penti, oswa pestisid toupre yon flanm ki limen (pa egzanp, lanp ki limen lannwit, bouji ki limen, chemine, fou ki boule bwa, elatriye). Menmsi ou ka pa anmezi pou wè yo oswa pou pran sant yo, patikil vapè ki nan lè a kapab pran dife oswa eksploze.
- Netwaye nenpòt sibstans chimik ki tonbe imedyatman. Itilize mòso twal pou netwaye sibstans chimik ki tonbe. Mete gan ak pwoteksyon pou zye ou. Kite vapè ki nan mòso twal yo evapore deyò, answit jete mòso twal yo lè ou vlope yo nan yon jounal ak lè ou mete yo nan yon sache plastik ki fèmen nan poubèl ou.
- Jete materyèl danjere yo kòrèkteman. Pote dechè danjere kay ou nan yon pwogram ranmasaj lokal. Kontakte ajans anviwònman oswa ajans dechè solid konte oswa eta kote w ap viv la pou konnen si gen yon pwogram ranmasaj dechè danjere kay nan zòn ou.
- Afiche nimewo sèvis medikal pou ijans ak sant kontwòl pwazon toupre tout telefòn yo. Nan yon sitiyasyon ijan, ou ka pa gen tan pou chèche nimewo telefòn enpòtan yo. Nimewo telefòn nasyonal pou kontwòl pwazon se (800) 222-1222.
Pandan
Pandan yon Ijans Chimik nan Kay
Sòti nan kay la imedyatman si gen yon danje dife oswa eksplozyon. Pa pèdi tan ou ap ranmase atik oswa ap rele depatman ponpye lè ou an danje. Rele depatman ponpye lè ou deyò (yon telefòn selilè oswa telefòn yon vwazen) depi ou an sekirite lwen danje a.
- Rete nan direksyon kontrè van an lwen kay la pou pa respire vapè toksik.
- Rekonèt sentòm anpwazònman toksik epi bay repons pou sa tankou:
- Pwoblèm pou respire
- Iritasyon zye, po, gòj, oswa aparèy respiratwa
- Chanjman nan koulè po
- Maltèt oswa vizyon twoub
- Vètij
- Maladrès oswa mank kowòdinasyon
- Lakranp oswa dyare
- Si yon moun gen sentòm anpwazònman toksik oswa si moun nan te ekspoze nan yon sibstans chimik kay la, rele sant nasyonal pou kontwòl pwazon nan nimewo 1 (800) 222-1222, epi chèche nenpòt bwat sibstans lan ki disponib fasil pou kapab bay enfòmasyon yo mande yo.
- Swiv enstwiksyon operatè ijans lan oswa enstriksyon dispatchè a sou fason pou bay premye swen an avèk anpil atansyon. Konsèy ou jwenn sou bwat yo pou bay premye swen an ka pase dat oswa li ka pa apwopriye. Pa bay moun nan anyen nan bouch sof si yon pwofesyonèl medikal di ou pou fè sa.
Apre
Apre yon Ijans Chimik nan Kay
- Jete rad ki te ka kontamine a. Kèk sibstans chimik ka pa lave nèt.
Fason pou Tcheke Kay Ou
Genyen pètèt anpil materyèl danjere toupatou lakay ou. Fè yon vizit lakay ou pou wè kote materyèl sa yo ye. Itilize lis sibstans danjere komen kay pou gide ou nan rechèch ou. Depi ou jwenn yon pwodui, tcheke etikèt la, epi fè etap ki nesesè pou asire ou itilize, konsève ak elimine materyèl la dapre eksplikasyon fabrikan an.
Li enpòtan pou konsève sibstans chimik kay nan kote timoun pa kapab jwenn yo. Sonje pwodui tankou bwat flit vid ki gen espre cheve ak deyodoran, vèni zong ak disòlvan vèni zong, ajan netwayaj bòl twalèt ak lasi pou mèb, yo tout tonbe nan kategori materyèl danjere.
PWODUI KAY KI DANJERE
Pwodui Netwayaj
- Pwodui pou netwaye fou
- Pwodui pou netwaye kanalizasyon
- Pwodui netwayaj ak lasi pou bwa ak metal
- Pwodui netwayaj twalèt
- Pwodui pou netwaye tib, mozayik ak douch
- Klowòks (lesiv)
- Pwodui chimik pou pisin
Pestisid Andedan Kay
- Espre ak pyèj pou foumi
- Espre ak pyèj pou ravèt
- Pwodui ak chanpou pou pouse pis ak
- Espre pou pinèz
- Ensektisid pou plant kay
- Pwodui pou pouse papiyon lannwit
- Pwazon ak pyèj pou sourit ak rat
Pwodui pou Machin
- Lwil motè
- Aditif pou gaz
- Pwodui netwayaj kabiratè ak enjeksyon konbistib
- Likid frigorijèn klimatizasyon
- Likid estatè
- Batri machin
- Lwil transmisyon ak lwil fren
- Antijèl
Materyèl Atelye/Penti
- Adeziv ak lakòl
- Pwodui pou grate mèb
- Penti abaz lwil oswa penti lake
- Tenti ak poli
- Dilyan penti ak terebantin
- Pwodui pou dekole ak grate penti
- Sibstans chimik fotografik
- Pwodui fiksatè ak lòt sòlvan
Pwodui pou Pelouz ak Jaden
- Pwodui pou detwi move zèb
- Pwodui pou touye ensèk
- Fonjisid/pwodui pou pwoteje bwa
Lòt materyèl chimik
- Batri
- Tèmosta oswa tèmomèt ki gen mèki
- Anpoul fliyoresan
- Randui twotwa
Lòt Pwodui Flamab
- Tank gaz pwopàn ak lòt silend gaz konprime
- Kewozèn
- Lwil chofaj kay
- Konbistib dizèl
- Gaz/melanj konbistib
- Lwil brikè
Plis Enfòmasyon
Piblikasyon FEMA
Ijans ChimikDokiman long ki dekri danje sibstans chimik kay ak sa pou fè nan yon ijans. Disponib sou Entènèt nan sitwèb: http://www.redcross.org/prepare/disaster
SITWÈB KI ASOSYE
Ale sou Entènèt nan sitwèb ki anba la yo pou jwenn plis enfòmasyon sou fason pou planifye ak prepare pou yon tònad ak sou fason pou konnen resous disponib yo:


text:
Nan Transposh nou fyète tèt nou nan estanda ki wo nou an kod, sa a vle di ke nou pa gen okenn pinèz nan lojisyèl nou an. Wi, ou gen dwa sa-a tande, zero pinèz jwenn. Cependant – gen yon pwoblèm ti tay, lòt moun yo pa gen tankou nou epi yo aktyèlman fè gen pinèz nan kòd yo. Se konsa, si ou enstale Transposh ak yon bagay ki pa ap travay kòrèkteman, gen se pwobableman yon ensèk nan WordPress, oswa yon ensèk nan tèm nan ou w ap itilize, oswa yon konfli ak yon lòt Plugin, oswa JQuery te fè kèk dezòd, oswa ou se toujou lè l sèvi avèk Internet Explorer 2 oswa sa a se yon bagay ki gen rapò ak manman ou, oswa manman l ', oswa grann li, oswa selil la sa ki te janm kreye. Li pa janm nou! pa janm tout tan!
Si gen yon bagay se pa sa k ap travay epi ou rapò li ban nou, nou imedyatman jwenn yon lòt moun blame, epi pafwa, lè yo nan bon atitid, nou aktyèlman postal yon bagay pou fè pou evite moun sa yo lòt pinèz.
Revelasyon sa a se youn nan moun ki degaje, sèlman prezante nan nouvo se abilite a etabli lang kòmantè nan koòdone nan jesyon (si yon moun afiche nan lang Panyòl pandan y ap aktyèlman Navigasyon sit ou nan vèsè angle oswa vis) .
Rès la nan sa a lage se:
- Pèmèt ap viv imen tradiksyon backup pa default
- Lis nan lang yo itilize nan Javascript yo se fiks ak plis lizib
- Amelyorasyon loading pou javascripts entèfas
- Sipò pou la , senbòl nan analyzes (Li pa yon vigil, reyèlman!)
- Reentrodwi CORS sipò nan AJAX nou an (Kwa Orijin Ajax)
- Eseye fè charj lazyloader asire w nan yon kontèks ki kòrèk la
- Ranje nan kalkil gwosè tradiksyon pakèt pou fè pou evite tradiksyon twò gwo pou Google
- Ranje lè de jQueryUI vèsyon yo enkli, sitou pou WordPress 3.2.x
- Fiks widje yo retire [Lang] ki te buggy jan yo note sa pa Filip Trauring
- Ranje sit kase pou itilizatè lè l sèvi avèk fonksyon an widje dirèkteman


text:
Tibob's Lyrics (Kretyen Boutlèg)
GOD DID IT AGAIN!!! Tibob's 4th Album was a rapid success like the previous 3. "LI KONNEN M LA", "MEN NOU", "M PA KA JWE" were overnight mega hits. Tibob's usual diverse music style virtually attained perfection: slow worship, zouk, compas, hot-paced praise and Tibob's own crafted rhythms. The words are as poignant as ever and the poetic level competes with the depth of the spiritual lyrics. A true Chef-d'oeuvre.
NazaReleases:
New Upcoming Releases
After the very successful release of 2 albums in the beginning of the year (2014), Tibob is working on 5 CD projects: Herby Guillaume's, Roi David's and Prince Djecko's next album for 2015 and 2-French-Only albums to target the wider world French market of Africa, Europe and the Americas. For 2015, he also has his eyes set on shooting and editing 25 videos for 2 DVDs of 2 of his past CD projects: 77x7 fwa & Kretyen Boutlèg.
Updated: October 2, 2014
NazaNews:
Upcoming Events Near You
Tibob/Prince Djecko/Roi David in Maryland Oct 4; Phily Oct 5; Reading, PA Oct 11; Calgary, Canada Oct 12; Montreal Oct 18-19; Boston Oct 24-26; Orlando Nov 1; Tampa Nov 2; Spring Valley Nov 8; Bahamas Nov 10-17; Miramar, FL Nov 17-24; Jacksonville, FL Nov 29; Palm Bay Nov 30.
Updated: October 2, 2014
NazaEvents:
A Summer Of Nazareth
Tibob/Prince Djecko/Roi David have spent one of the most eventful summers in the Nazareth ministry. Countless number of souls were blessed in Martinique, Ottawa, Bahamas, Orlando, Montreal, Ohio, Haines City (FL), Stamford (CT) through revival preaching and singing/praising/worshipping. God is so faithful.
Updated: October 2, 2014
Tibob's Lyrics - Kretyen Boutlèg
Poetic perfection espouses lyrics depth to produce spiritual power through strong musical delivery.
Kretyen Boulèg (2010)
1. Papa m Konnen m La
M ap chante avè yo
M ap manje pami yo
Mwen la nan mitan yo
Poutan kou m vire do
Se koutlang kout kouto
Mwen pa konn sa m fè yo
Se Bondye k fè m favè
Si chante m bay limyè
Pou geri mal nan kè
Pa konte m kòm chantè
M ap jere w ministè
Yon onksyon k sot anlè
Papa m konnen m la
Anba mechan yo kè m pa sote
Gran Frè m konnen m la
Nan bann jalou yo m pa ebranle
Sentespri konnen m la
Nan dezè a m ap espere
Jezu pa m nan konnen m la
Jou temwanyay mwen m ap tann rive
-II-
Yo vle wè m sou vye pant
Yo renmen lè m sou vant
Lè mwen tonbe sou jant
Yo pran pòz y atriste
Yo pran ede m priye
Kèk nan yo menm kriye
Ipokrit san mezi
Antre yo y ap rejwi
Yo di m ap tou fini
Lè yo vin pase wè m
Yo vin jofre malè m
Pran plezi nan doulè m
Refren 2
Papa m konnen m la
Yo mèt ban m tout chay pote
El Shadaï konnen m la
Yo mèt fè m tounen machpye
Mèt tè a konnen m la
Sou kalvè a m ap pèsevere
Jezu pa m nan konnen m la
Jou temwanyay mwen m ap tann rive
-III-
Zanmi si w ap jemi
Nan legliz w ap kobi
Lafwa w an agoni
Se pa fòt levanjil
Lèzòm mechan anpil
E wout syèl pa fasil
Pa fè w pa rete la
Pa di w ap lage sa
Bondye konnen ou la
Lè yo fè kò sou ou
Sonje w pa poukont ou
Se pou sa w gen jenou
Refren 3
Papa m konnen m la
Yo mèt pran m pou egare
Jehovah konnen m la
Yo mèt fè m tout mechanste
Wa dè Wa a konnen m la
Anba bann trèt yo m ape kenbe
Jezu pa m nan konnen m la
Jou temwanyay mwen m ap tann rive
Mwen pa pral nan diskisyon
Paske Bondye konnen mwen la
M pa p fè yo eksplikasyon (KL)
Mwen konnen mwen pa ka wont (KL)
Syèl gen pou mande yo kont (KL)
Konplo lenmi yo pa ka fè m pè (KL)
Sa yo pa vle a se li y ap wè (KL)
Mwen pa p janm fè tèk chankre (KL)
Zafè syèl mwen vin okipe (KL)
Yo mèt trennen m labatwa (KL)
Se mwen k pou pot laviktwa (KL)
Yo mèt fè ti-pil-gwo-pil (KL)
M pa p janm nan pawòl anpil (KL)
Mwen pa p janm nan degaje (KL)
Mwen pa p janm nan demele (KL)
Yo mèt kontinye pale (KL)
Mwen pa p gade sou kote (KL)
2. Lè w Avè m
Lè w avè m (L) – (3 fwa)
Lè w avè m
Anyen pa ka kanpe devan m
Lesentespri w limen anndan m
M pa pè dife, m pa pè flanm
Lè w avè m
M pa pè chalè m pa pè doulè
Ou toujou di ki sa pou m fè
Nan ki sa pou m kwè
Lè m ap pale pale avè m Bondye
Lè m ap mache mache avè m Bondye
Lè m ap preche preche avè m Bondye
Lè m ap chante chante avè m
Lè w avè m (Avè m)
Nan kan lenmi se konfizyon
Pami mechan se divizyon
Yo tonbe nan diskisyon
Lè w avè m
Mwen plis kon w wa
Lame fènwa ret tètanba
Tèlman w ban m pouvwa
Oh oh oh oh oh oh (6 fwa)
Van mèt vante kè m pa sote
Lenmi yo toujou anba pye
Je m sou Lakwa m ba yo dèyè
Fòk yo sou do m se sa yo wè
M ri nan figi loray
Paske Sovè m pa lage m yon may!
Lè w avè m (L)
Se nan pasay ki anmè
Ou fè m jwenn chimen lapè (L)
Wi Satan mèt voye pye
M son w manje-ranje (L)
Mwen son w pwazon
Pou tout mechan (L)
Mwen son w baton
K ap defann inosan
M son w toubiyon
Kont tout vye van (L)
Mwen toujou gen rezon
Rezon douvan movetan
Lè w avè m (L)
Ou fè m gen plis tolerans
Pou mwen soufri medizans (L)
Ou ban m plis imilite
Malgre sa w fè m ye. (L)
Mwen son w kannon
Pou mekreyan (L)
Mwen son w pòsyon
Pou maladi anndan
M son w toubiyon
Kont tout vye van (L)
Mwen toujou gen rezon
Rezon douvan movetan
Lè m ap pale fò w la
Fò w la, wi fò w la
Lè m ap mache fò w la
Fò w la se sèl jan
Pou m gen plis fòs anndan
Lè m ap preche fò w la
Fò w la pou w ka ban m lebra
Lè m ap chante fò w la
Menm si w ta fè m gran
Pa kite m angran
Lè m ap pale fò w la
Se sèl mannyè
Pou m jwenn pawòl limyè
Lè m ap mache fò w la
Ou mèt vin pran devan Oh oh-oh
Lè m ap preche fò w la
Pale avè m, preche avè m
Lè m ap chante fò w la
Menm si w ta fè m gran
Pa kite m angran
3. Ta Chaleur
Si ma voix te cherche
par tous les chemins
si mon âme pèche
tu me connais bien
c’est toi qui fais couler
les sources de ma vie
c’est toi qui fais calmer
mes ennuis
Parfois j’suis rebelle
Mais toi t’es fidèle [Fidèle]
Tu m’attends jusqu’au trépas
Oui mon coeur t’appelle
Car mes pieds chancellent [Chancellent]
Il n’attend que toi
C’est dans ta chaleur
que je réchauffe mon bonheur
Non je n’ai pas peur
car tu respires dans mon coeur
“Se la w ye, wi se la w ye”
Oui mon coeur t’appelle
J’ai les pieds qui chancellent
Dans ce monde cruel
Qui m’éloigne du ciel
Ne m’abandonne pas
Car l’ennemi rusé est toujours là
Mes jours sans toi
tel un bois d’hiver
je résonne sans couleur ou oh oh
L’amour c’est toi
Oui moi j’suis fier
Que tu sois mon sauveur
Dans mes combats [Tu es là]
Dans mes ébats [Tu es là]
Dans mes tracas [Tu es là]
Tu me donnes le bras
Dans mes bavures [Tu es là]
Mes déchirures [Tu es là]
Dans mes souillures [Tu es là]
Tu m’ panses les blessures
Mes jours sans toi
Oh l’ennemi m’assaille
Au fond des entrailles
L’amour c’est toi
Tu me défends
à tout moment
Comme un bâteau qui part en naufrage
Ma vie ballade sans équipage
Tu es mon port, tu es mon escale
Mon capitaine, mon vent dans les voiles
Quand tu es là, Jésus, je me sens fort
En ta présence tout est en accord
Dans ta chaleur le ciel m’accompagne
Ma foi peut soulever les montagnes
4. Kidnapè (M ap Konvèti)
Mwen pa t fèt pou vòlè
Mwen se pitit zantray pèp la
Vye lanbisyon, ak mizè
Fè mwen tonbe nan sa k pa sa
Nan fè ava
Dèyè dola
Mwen fè kriye
M fè san koule
Mwen santi m bouke
Mwen son w kidnapè (Kidnapè)
Men aksyon m yo fè m pè
Nan kwape mizè (mizè)
M vire lavi lanvè (oou-ahh-ahh-ahhh)
Mwen met nan soufrans
Lespwa pa lavyolans
Jodi a m vle chanje vi mwen
(Jodi a m vle chanje vi mwen)
Jodi a mwen vle chanje kè mwen
Mwen son w malfektè (Malfektè)
Men lespri m pa anpè
Lè m gade malè (malè)
M simen sou tout latè (oou-ahh-ahh-ahhh)
M vin fè repantans
Souple ban m yon lòt chans
Mwen vini depoze zam mwen
(Mwen vini depoze zam mwen)
M tande Bondye ap rele mwen
Li di m
Pa pou sa l te kreye mwen
Lespwa poko pèdi
Si m repanti
Mwen di l
Pou sa m fè padone mwen
M ap konvèti
M konn valè lavi
-II-
Paske desten m gache
Yo pran tèt mwen fè m fè tenten
Kòm yo se gwo zotobre
Y ape pase pou moun debyen
Yo fòse bra m
Yo ban mwen zam
Lè m opere
Se yo k touche
Kris di “C’est Assez!”
Pou moun ki te viktim
M konnen mwen te fè n krim
M ap mande (padon)
Men mwen ajenouye
Nan konpasyon Bondye
M ap chèche (padon)
Pou moun ke m te fè mal
Pou sa m te fè ki sal
M ap mande (padon)
Sa m te mete an dèy
Kote m te met sèkèy
Vin tande
(MK): M ap konvèti
Paske m deja gen bib mwen
Kris pou mwen (MK)
Vye vi sa a pa pou mwen
M pa p tounen (MK)
M met twòp moun nan chagren
San demen (MK)
Bondye mèt fè sa l vle avè mwen
Hmmm (MK)
Mwen te nan twòp move dil
M pa kwè lèzòm pral padone mwen
Bondye fwa mwen frajil
Pa kite yo fin avè m
Ka se sèl levanjil
Ki gen pouvwa restore mwen
Menm si yo ban m egzil
Ret avè m
M bouke wè san
Twòp inosan
M ap chanje kan (MK)
Franchman
Tout espri m an touman (MK)
Yon bann mechan
Son w bann satan
K ap ban m lajan (MK)
M devan
Yo mèt pran w lòt kliyan (MK)
Paske m deja gen bib mwen …
Bondye mèt fè sa l vle avè mwen
Bondye mèt fè sa l vle avè mwen
Li mèt voye m nan nò
Li mèt voye m nan Sud
Bondye mèt fè sa l vle avè mwen
Bondye mèt fè sa l vle avè mwen
5. Kretyen Boutlèg
WO-O-O WO-O-O WO-O-O (bis)
Si se moun w ap suiv pou w sèvi Bondye
Ou son w kretyen Boutlèg
Pou fè yon CD fò w kopye sou w lòt
Ou son w atis Boutlèg
Ou pa gen apèl w ap jere legliz
Ou son w pastè Boutlèg
Depi w CD sòti fòk ou fè kopi
Ou son w machann Boutlèg
[Mechan … (vwa à la konpè Bicha)]
Ou di sa a fèk tonbe
son w pwodui pral koule
pou w jan w te bezwen w kach
ou pral fè kopi san relach ouhhhh
ka depi se Tibob
w garanti w ap fè kòb
atis Bondye mele
machann Boutlèg pa gen pitye hmmmm
Levanjil m ap pale w la
pa gen sa ladan l
levanjil m ap pale w la
Zanmi, li pa mande pou w koken/
Se vre, men li mande w teke fren
WO-O-O WO-O-O WO-O-O (bis)
Ou pa fè High School Entènèt fè w doktè
Tewolojyen Boutlèg
Pou w bati zèv pa w fòk ou kraze w legliz
Son w ministè Boutlèg
Ou vle gen pouvwa ou di Bondye k voye w
Politisyen Boutlèg
Ou ka achte w CD men fò w pran kopi
Ou son w kliyan Boutlèg
[Sa fè mal … (vwa à la konpè Bicha)]
Lè tout moun ap dòmi
nou-menm nou pran lari
fouye pou konpoze
mizik pou soulaje yeeaahhh
malgre w wè se boutlèg
ou pran pòz ou avèg
pase w ankouraje nou
ou bay vòlè rich sou do nou Wo-wo-wo-oh
Pa panse ou entelijan
tout moun konnen w madichonnen
se vre sou do n ou fè lajan
malgre sa w pa regle anyen
Kòb sa a ka peye sakreman
men l pa p kwape malediksyon
li ka peye medikaman
men l pa p janm achte gerizon
Se pwòp tèt ou ke w ap fè mal
atis Kretyen pa p janm pi mal
sou kòb Bondye w ap fè koutay
n touche deja paske n travay
Nou touche deja Eh nou touche deja (4 fwa)
Lè n chante moun beni / Lè n priye moun geri
Lè n preche moun konvèti
epi w konprann ou gen valè
menm kliyan w yo pa respekte w
yo tout konnen w son w gwo vòlè
ou san figi w pèdi moral
ou son w danje pwazon sosyal
vann pwodui boutlèg pa biznis
son w krim, son w vis, son w enjistis
Men l pa twò ta si w vle chanje
Bondye tou prèt pou l padone
atis Kretyen pa p janm anba
gras a lakwa n touche deja
Bondye pa kite n nan lari / Tout kòt fanmi nou beni
Li ba n pouvwa sou maladi
Ou pa wè Herby Guillaume pa janm pale
Josue Chery di YO TOUCHE DEJA!!!!
Limage menm tèlman beni l kobi
Fò w mande padon si w nan sa frè mwen
twonpe atis Bondye gen danje ladan l
Fò w mande padon si w nan sa sè mwen
epi fè kwa pou w pa ladan l
Se sitirè k fè gen vòlè
an n mete yo atè
pa achte nan men yo
konsa y a ban n repo
yon 10 yon 15 dola
pa p janm fè w pòv pou sa
Bondye ba w plis deja
pa pèdi syèl pou w grenn CD la
6. Atis Chalatan
Ou pa menm ka fon w bon solo
Ou te gentan yon atis
De twa men ki bat bravo
Bagay sa a tounen w biznis
Ou sou tout chè ou sou tout pis
Ou pa bezwen envitasyon
Bagay mizik sila a vin tris
Tout moun tonbe nan konfizyon
Nan gras Bondye l met moun devan w
Ou pran rele yo fanatik
Ou san vwa ou san talan
Son w chalatan evanjelik
Men Bondye merite Plis ke sa
Medyokrite sila a Li pa p pran sa
Se vre li aksepte w Jan w ye a
Men odasite sila Li pa p pran sa
WOh-Oh-Oh-Oh (3x)
Kisa n ap fè pou n dil ak kriz sila
WOh-Oh-Oh-Oh (3x)
W ap pran sa moun fin fè deja
Pawòl ou san fon san rasin
W san eksperyans ak Kris la
Sa k fè mizik ou san jèvrin
W ap chèche rit ki popilè
W bay son lari, w bay son savann
Suiv tout grimas lemond ap fè
Pour 2-3 grenn CD w ka vann
Se vre w dwe jwe mizik lakay
Men pa bliye sa w ap defann
Kòm sèvitè fò w gen mesay
Menm lè mizik la ta sispann
Wi Bondye merite Plis ke sa
Voye-monte sa yo Li pa p pran sa
Se vre li aksepte w Jan w ye a
Men mizik pou ren sa yo Li pa p pran sa
M ap rele
Bagay sa a son w biznis
M ap kriye
Bagay sa a son w biznis
M ap rele anmwe
Bagay sa a son w biznis
M ap kriye wooo
Bagay sa a son w biznis
Si w san onksyon dèyè lajan
Ou se yon atis komèsan
Yon chalatan
K ap pèdi tan
Pouki ou pa lapriyè
Pou Bondye ba w yon ministè
Fè sa w ka fè
W a jwenn respè
7. Men Nou
Lè m te pran wout syèl la
Bagay yo pa t fasil
Lavi m te vin tètanba
Mwen t ap soufri anpil
Mwen pa t ka jwenn travay
Mwen pa t ka menm peye kay
M t ap grenpe yon montay
M t ap senyen nan zantray
Papa m te vin mouri
Fanmi m te san zapui
Vin jwenn ak konplo zanmi
K t ap mache bay manti
Moun yo fè tripotay
Koutlang yo fè m pase tray
Paske m pran levanjil
Yo di mwen pèdi fil
Men Bondye n nan pa t kite nou pran lari
Movetan nou chenbe la
Nan legliz nou rete la
Sovè nou an t ap veye zafè lenmi
Yo te di n son w gaspiyay
Men n gon w temwanyay
Men Nou
Men nou la Men Nou
Woo men nou la Men Nou
Nou pa gen bèl oto Men Nou
Nou pa p mache a pye Men Nou
Se vre n pa gen gwo chato Men Nou
Men n dòmi san kè sote Men Nou
Men poukisa w pale n mal Men Nou
Oh men nou la
Ou te konprann mwen t ap gaspiye
Ou te konprann mwen t ap simaye
Ou te konprann mwen t ap gaye
Pou mwen pa t janm arive
Men m ap sèvi w Bondye ki vivan
Li pran sa k dèyè l mete devan
Li pran fatra, li pran endijan
Fè yo chita pami lègran
[Men Nou] … [Men Nou la wi!] Oooh
Kot moun ki pa gen parenn Bondye wet nan chenn
Kot moun yo te met sou ban Levanjil bay ran
Kot moun malgre desepsyon Syèl bay pwomosyon
Kot moun ki te tètanba Letènèl bay jwa
Kot moun doktè kondane Kris egzeyate
Kot moun yo te bay defi Lakwa retabli
Kot moun sosyete jete Jezu ranmase
Kot moun lèzòm pase kwa Epi k toujou la
8. Menm Si m Pa Merite l
Gadon w miray ki vin pou mwen O
Sa a son w montay ki vin pou mwen (bis)
M ap priye se dlo k ap sot nan je m
M ap mache m pa konn kote m prale
M al kouche se atò m kalkile
M ap pale mwen pa konn sa m ap di
M ap kache pou lenmi yo pa ri
[Sèl Bondye ki konn jan m ap soufri]
Son w miray, son w montay, son w ravay […]
Sa son w tray, son w pasay, sa son w chay […]
Sa son w kal, sa son w bal ki fè mal […]
Son w rafal anòmal, son w kou sal […]
Mwen rele zanmi (Sa pa mache)
Mwen rele fanmi (Sa pa mache)
Mwen rele doktè (Sa pa mache)
Mwen janbe lanmè (Sa pa mache)
O Jezu mwen vin nan pye ou
Temwanyaj mwen vin chèche O (bis)
(KK): Menm si M Pa Merite l
Mwen konnen w ap delivre m (KK)
M sèten w pa p abandone m (KK)
Miray sa a deja kraze (KK)
Montay sa a dwe deplase (KK)
Wi fò k mechan yo konvèti (KK)
Fò w ba yo pawòl pou di (KK)
Wi fòk moun yo konnen non ou (KK)
Fò k yo vin pale pou ou (KK)
Miray sa a kanpe, fò l kraze (KK)
Montay sa a kanpe, fò l deplase (KK)
Pèsekisyon m yo prale (KK)
Kalkilasyon m yo prale (KK)
Devan w pa ka gen towo (KK)
Pa gen montay ki twò wo (KK)
W kraze miray Jeriko (KK)
Ou fè li fè miyèt mòso (KK)
Kraze pa m nan pou moun yo wè (KK)
Ou fè jodi sa w konn fè yè (KK)
Fò k moun yo konnen w pa chanje (KK)
Fò k yo wè w konn delivre (KK)
Mwen mare … mwen mele (MEL)
Kòd yo va kase (KAS)
Kounye a fèmen je w met men sou tèt ou
Plenyen sò w bay Letènèl
Li gen konpasyon; si se volonte l
KOD OU A AP KASE!!!
Fè l konnen w mare!
Ou pa bezwen pè di l sa non SE PAPA W!
Tout sa m fè ak vi m m pa ka avanse (MEL)
Tout jan m vire kòm m pa ka deplase (MEL)
Sou jenou sou sak m ap priye jene (MEL)
Men malgre lafwa m m pa ka delivre (MEL)
Men/Oh Bondye si w met men nan kwa sa a (KAS)
El Shadai si w vin sou dosye sa a (KAS)
Jehovah si w pran w zèl nan kat sa a (KAS)
Yahweh si w met bouch nan koze sa a (KAS)
Mwen konnen senyè ou son w bon papa (MEL)
Lenmi m yo bliye si w gen tout pouvwa (MEL)
Sou twòn ou chita a ou ka chanje sa (MEL)
Sa w lage anlè l demare anba (MEL)
Li Kase Li Kase Li Kase (x fwa)
Kòd lachè mare m mwen pa ka bouje (MEL)
Peche antòtye m anplas m ap pyete (MEL)
Pawòl ou ban m zèl men m pa ka vole (MEL)
Malgre tout mesay m ap mache brete (MEL)
Men Bondye si w met men nan kwa sa a (KAS)
El Shadai si w vin nan dosye sa a (KAS)
Jehovah si w pran w zèl nan kat sa a (KAS)
Yahweh si w met bouch nan koze sa a (KAS)
Li Kase Li Kase Li Kase (x fwa)
Gad jan miray la kraze (KK)
Gad jan montay la deplase (KK)
Mechan yo pral konvèti (KK)
Ou ba yo pawòl pou di (KK)
9. M Pa Ka Jwe
Mwen pa ka jwe!
Sa k fè latè a boulvèse konsa
Sèl bagay m ta renmen w konnen
Sa se twòkèt la chay la dèyè
M pa ka jwe O, M pa ka p jwe O
Jan bagay yo ye la non mwen pa ka jwe (bis)
Lemond tètanba
Legliz pèdi lafwa
Jan bagay yo ye la non mwen pa ka jwe (bis)
Jan bagay yo ye la
Non mwen pa ka jwe [FR]
Jan lenmi an move la [FR]
Nan dènye tan k rive la [FR]
Ak lanfè k deyò a [FR]
Yo sezi
Pannan y ap bare m pasay
Nan tout kwen y ap ban m kou (Yo Sezi)
Je mwen fikse sou montay
Se la mwen jwenn sekou (Yo Sezi)
Sou do m moun yo fè piyay
Yo ban m tout non pote (Yo Sezi)
Mwen-menm mwen la m ap travay
Nan pye Lakwa m rete (Yo Sezi)
Yo te di talè m ap flay
Se lapli m vin pare (Yo Sezi)
Men malgre tout vye loray
M toujou pèsevere (Yo Sezi)
Yo te di se blòf m ap bay
Mwen pa ka konvèti (Yo Sezi)
Men Bondye ban mwen kouray
Jodi a yo sezi
Yo Yo Yo Yo Yo Yo… Yo Sezi (4 fwa)
Zanmi mwen m pa ka jwe, m pa ka jwe
Mwen pa ka jwe ak gras sa a/onksyon sa a/ministè sa a
Yo tèlman sezi yo rele…. OH!
Yo rale Zencel Tripotel Joudacel OH!
Mwen m pran Genoucel, nesyèl dirèk pou syèl OH!
Yo frappe lestomak, bay grinbak pou m fè bak OH!
Mwen-menm mwen pran sak e lenmi kraze rak OH!
Bondye m nan vivan, Bondye m nan puisan OH!
Bondye m nan vivan, Bondye m nan pi gran
Yo sezi (The whole “yo Sezi” part again)
Pou kote Letènèl te pran mwen
Mwen pa gen tan pou mwen jwe ak nanm mwen
Nan salte li te retire mwen
Mwen pa gen tan pou mwen jwe ak nanm mwen
Nan lopital li egzeyate mwen
Mwen pa gen tan pou mwen jwe ak nanm mwen
Nan simityè li te detere mwen
Mwen pa gen tan pou mwen jwe ak nanm mwen
Pou kote Letènèl te pran mwen
Mwen pa gen tan pou mwen jwe ak nanm mwen
Nan marekay li te retire mwen
Mwen pa gen tan pou mwen jwe ak nanm mwen
Nan ti-pil-gwo-pil li te reskape mwen
Mwen pa gen tan pou mwen jwe ak nanm mwen
Nan lòbèy li te retire mwen
Mwen pa gen tan pou mwen jwe ak nanm mwen
Ou mèt pale
Ou mèt fè sa w vle
W mèt viv nan peche
Lavi m se pou Bondye li ye
W mèt di m egare
Rele m tèt-mare
W mèt di m aryere
Lavi m son w bagay ki sakre
M pa ka gade sou ou [F1]
M pa p janm gade sou ou [F2]
Si se kretyen sèlman jou dimanch ou ye [F1]
W ap travay pou chè
Mwen-menm je m anlè [F2]
Ou son w moun marye poutan w genyen sou kote [F1]
W ap tòde vèsè
Pou defann erè [F2]
Si ou panse yon sous ka bay 2 dlo [F1]
Samdi ou nan bal
Dimanch ou nan koral [F2]
Ou son w mèt fèzè k ap fè je koule dlo [F1]
Lang ou son w razwa
K ap voye labatwa [F2]
Mwen pa ka (3 fwa) [F1]
Mwen pa p janm (3 fwa) [F2]
Pou kote Kris te pran m [F1]
Pou ministè li ban m [F1]
Pou limyè L met anndan m [F1] [F1] [F1]
Pou favè ke li fè m [F1]
Pou kote L sot avè m [F1]
Li monte mòn kalvè m [F1] [F1] [F1]
Mwen pa ka (3 fwa) [F1]
Mwen pa p janm (3 fwa) [F2]
10. Konte Sou Ou
Nan men ou Seigneur
Mwen vle rete
Nan men ou Seigneur
Mwen jwenn lapè
Se dezi kè mwen
Pou mwen sèvi ou
Rete lakay ou
Jouk sa kaba
Si ou ede mwen
M a va rive
Si ou kenbe mwen
M a gen viktwa
Lè van yo vante
Loraj ap gwonde
Kite nanm mwen
Konte sou ou
Se pou ou Seigneur
Mwen vle travay
Se pou ou Seigneur
Tout sa ka bay
Lè van yo vante (Chorus 3 last lines)
Lè rivyè monte (Chorus 3 last lines)
Lè lanmè move (Chorus 3 last lines)
Lè syèl l ap sekwe (Chorus 3 last lines)
Lè tè a p tranble (Chorus 3 last lines)
Lè Dyab la ap kraze (Chorus 3 last lines)
Se sou ou SeigneurLè lanmò frape (Chorus 3 last lines)
M vle apiye
Se sou ou Seigneur
Lè m fatige
Lè tòl ap vole (Chorus 3 last lines)
Lè gwo dlo bare (Chorus 3 last lines)
Lè bak chavire (Chorus 3 last lines)
11. M Adore W
Devan majeste w
Pa gen tankou ou
Devan majeste ou Senyè
Pa gen tankou ou
Ou pa gade sa je wè
Gras ou pa gen fwontyè
Devan majeste w woh!
Pa gen tankou ou
Oh devan majeste ou [P]
Devan otorite ou [P]
Devan moun k ap padone woh [P]
Devan moun k ap restore woh [P]
Pa gen tankou ou (16 fwa)
Nan moman sa a fèmen je w
Gen twò lontan
vant nou ap pouse rasin sou sak
dèyè vye grenn zawòt
san ke n pa chèche
Fas Senyè a an premye
Nan moman sa a zafè pwoblèm
Zafè maladi zafè pèsekisyon
Nou pa vin mande nou vin adore
Jiskaske n wè laglwa Bondye nou an
M adore ou Senyè m adore w
ak dlo nan je m yo
m adore w [Bis]
se ou-menm ki te di si m adore w
ak dlo nan je m yo
m ap wè laglwa ou [BIS]
se ou-menm ki te di si m adore w
se ou-menm ki te di si m egzalte w
se ou-menm ki te di si m glorifye w
se ou-menm ki te di si m salmodye w
Ak tout pwoblèm yo [P]
Ak maladi m yo [P]
Ak desepsyon yo [P]
Malgre peche m yo [P]
Malgre mal mwen fè w yo [P]
[Nan figi mechan yo]
[Devan je lenmi m yo]
[Devan fo kretyen yo]
[Nan je sa k ap fè m bite yo]
[Nan je sa k ap tann lanmò m yo]
[Nan je sa k vle ekspedye m yo]
12. Pitit Ou
Mwen se yon timoun
nan peyi Dayiti
mwen se yon tilezany
anba kann nan Batey
mwen se yon tinanm
anba raje nan Provo
mwen son w ti inonsan
nan prizon Bahamas
ki pa t gen chans pot sinyati w
Mwen tèlman toutouni
depi w gade m
ou wè lanvè m
mwen san sekrè
menm sa m pa montre
ou wè l
menm sa m pa di
ou tande l
Bib ki nan men w lan
tèlman defann mwen
m pa wè sa pou m ajoute
Sou jan souf mwen kolboso nan je w
menm lè m pa pandye men m ba ou
ou wè m ap mande w yon koutmen
yon kout kè
yon kout lanmou
Men sou jan lawonte mepriz ou
mete pye sou lalwèt priyè m
sou trip grangou m
sou zèl rèv mwen
menm lamizè dakò
son w koutpye ou ban mwen
yon kout dekourajman nan lespwa m
yon kout bèbè nan vwa m
yon kout soud nan tande m
yon kout ate nan lafwa m
jiskaske ti zosman
ki ret nan èskèlèt
kolòn vètebral mwen sekwe
Malgre w konn resite vèsè
sou tout pwen kadino legliz
menm simityè bat bravo
pou jan w imilye m
pou jan w avili m
chak fwa m pase nan memwa w
chak fwa wòch galèt kè m
bat nan larivyè konsyans ou
pou ka penetre levanjil ou
pou ka revòlte Jezikri ou
Pou ou m son w tizonbi
ki bay dòmi w laperèz
yon ti kadav
ki poko jwenn sèkèy
mezi souf li
Pou ou m son w wonte
ki fè w pa ka fè frekan douvan blan an
yon pinèz
sou nat grandè w
yon mikwòb
pou lasante renome w
Pou ou m son w enpètinans bèso
yon rejè tonbo
yon mizik akrekre
ak kout lanmayèt
kadans mazora
sou biskèt san resò
Pou ou m son w tibèt
Yon tidenmon
similak lanfè
blòf Lisifè
Pou ou m son w simagri lavi
yon grimas kavo
yon lanmò anreta
yon madichon san douvanpòt
k ap fè dappiyanp sou teras vanite w…
E poutan w ap di toutan
fòk ou sanble avè m
pou Letenèl ba w kle chanm ou
nan palè paradi l
Poutan w ap di toutan
se sou mezi kèkontan m
santimèt Kris la trase rad limyè
ou gen pou met sou ou
nan lakou kay Bondye
Poutan w ap di toutan
se òfelen tankou m
se san manman menm jan avè m
ki fè Lesyèl chavire lavi tètanba
pou montre lèzòm
ki jan m gen enpòtans
pou nonm sa a
ki t ap senyen anba klou
sou bwa kalvè a
Pafwa m santi m vle lage sa
m santi m vle pase sou ou
pou m al dèyè w bèlmè
yon vye bòpè san pitit
ki gen foli adopsyon
Pafwa m santi m vle sispann
mande w san jwenn
priye w san amèn
Men m pa gen chwa
nou makonnen ansanm
nou kondane pou n ansanm
vle pa vle
se ou k manman m
vle pa vle
se ou k papa m
se sa k fè m ap ret tann ou
paske se ou Bondye bay devan
pou m pa ret dèyè
se ou Bondye fè viv
pou m pa mouri
se ou lesyèl fè kanpe
pou m ka leve
se ou Bondye met doubout
pou m pa tonbe
se ou Bondye fè janbe lanmè
pou m ka janbe lanmò
se ou lesyèl met nan inivèsite
pou m pa analfabèt
se ou Bondye bay lapè
pou m pa kidnapè
se ou lesyèl nouri
pou m pa pwatrinè
se ou ki se kòbo dezè m
e se ou ki pwofèt delivrans mwen tou
Pwochèn fwa ou kwaze avè m
pannan m ap toumante lespri w
nan peyi blan an
pannan w fin desann avyon an
pannan m ap dingding
charite kretyèn ou
pannan m se restavèk bòn ak jeran ou
pannan m anba pousyè machin ou
pannan m ap siye vit oto w
pannan m ap fimen krak
nan tout koridò madichon
san sa pa di w anyen
pannan m ap vann ti kò m
ak grandèt san pitye pou malè k rive m
nan tou fènwa imoralite
san sa pa deranje w
Sonje se avni peyi w
w ap gade fasafas
sonje se mwèl nanm ou
k ap drive nan enpas
sonje se zantray ou
w ap gade k ap fini
sonje se pwòp demen w
k ap drivaye sou tout lantouray
sonje se plas ou m kenbe
si Bondye pa t leve w
sonje se konsa w t ap ye
si lesyèl pa t fè w gras.
Mwen son w timoun
pitit Bondye w ap sèvi a
Li pran ka zwezo ki pa gen nich
se sa k fè l chwazi souf ou
pou vante anba plimay zèl mwen
ou se nich pa m
ou se branch pou m poze
mwen se yon restavèk
pitit Bondye
pitit ou tou
se levanjil pa w la
ki poko jan m ban m batistè.


text:
Nan dosye jistis prezidan ayisyen e lidè pati politik Fanmi Lavalas, Jean Bertrand Aristide, plizyè aktè nan klas politik la aplodi desizyon komisè gouvènman Pòtoprens la, mèt Lucmane Dellile, pran pou l ale entewoje Misye Aristide nan rezidans prive li nan Tabarre, tou pre kapital la, olye pou ansyebn lidè a te konparèt nan Pakè Tribinal sivil Pòtoprens la kote plizyè milye lavalasyen te gen tan ap manifeste.
Pami aktè politik sa yo, genyen Charles Henri Baker, lidè pati politik Respè, ki konsiddere desizyon Komisè Dellile la kòm yon aksyon saj.
Klike sou ikon agoch la pou w koute yon repòtaj Rotchild François Junior.


text:
Komisyoné Edmonson Ede Koupe Riban pou Inogire "Nouvo" Theyat Lyric Theatre
Foto pa Ryan Holloway/Konte Miami-Dade
MIAMI, FL – Komisyonè Audrey M. Edmonson rejwenn pa, de gòch a dwat, achitèk Silvia V. Jorrin, AIA; Komisyonè Vil Miami Keon Hardemon; Dr. Dorothy Fields, Fondatè, Black Archives History and Research organization; ak Timothy Barber, Direktè Egzekitif Black Archives, te ede koupe riban pou inogire ouvèti Lyric Theatre ki fèk renove-a jou 6 fevriye 2014 nan Overtown. Evennman an, ki fè pati Mwa Negretid, te onore esponnsò yo ak lòt moun ki kontribye nan renovasyon an. Lyric Theater se te pwen fokal vi sosyal nan Overtown, se te sant kominote Afrikano-Ameriken nan Miami. Lè teyat la te louvri, li te yon lye enpòtan nan kominote nwa vodvil la, ke moun konnen afektyezman kòm “Chitlin' Circuit.” Nan lèzane 1930 ak 1940, teyat la se te yon eleman enpòtan nan distrik espektak “Little Broadway” sou NW 2nd Ave an epi li te kontribye a repitasyon Overtown kòm “Harlem nan zòn Sid la”. Bilding ki fèk renove sa-a sèvi kòm yon sant espektak kiltirèl epi li nan lis Regis Nasyonal Lye Istorik yo an 1989.


text:
Gri enspirasyon – tout koulè gri
Mwen renmen gri, ak melanje tout tout koulè ant blan ak nwa. Mwen pa janm jwenn fatige nan imaj sa yo nan gri tout koulè estile pa talan Swedish Stylist Tina Hellberg la. Itilize li nan espas, teksti ak koulè a gri se lide mouche. Lans yo tèm enspirasyon gri te editoryal pou Elle Enteryè an kolaborasyon ak fotograf […]
Enspire pa otòn
Tout sezon gen cham yo, men yo otòn lan ak tout ekspozisyon an sansasyonèl nan koulè a se pi renmen m '! Mwen renmen fèy yo chanje koulè, solèy la cho sou pi fre jou, sèk move tan, joumou, dyondyon sovaj ak tout koulè yo bèl natirèl enspire pa otòn, tankou zoranj boule nèt, wouj, mous vèt, jon, GRAYS ak mawon. Autumn tou se yon […]
Magnus Pettersen se nominasyon pou Elle dekorasyon pi bon Prim Design Britanik 2013
Magnus Pettersen se nominasyon pou Elle dekorasyon pi bon Prim Design Britanik 2013. Koleksyon li gen ladan Kazye seri a endistriyèl-style mèb, ki konbine sann nwasi ak aliminyòm ak detay konplike detache, ak limyè a tab Beacon, enspire pa far. Mwen espesyalman renmen ba tabourè a kontra nan sann solid oswa zanmann relyèf ak tou sansasyonèl la […]
Bulldog dosye yo nan Emmeselle
Sa a Bulldog angle ki soti nan Emmeselle deplase nan kay mwen yon ti tan de sa e li te deja jwenn kote pwòp li yo nan chanm k ap viv mwen! Yo afich nan Bulldog pa Emmeselle fèt pa ilistratè la ki gen talan epi designer grafik Mona Stenseth Larsen, ki moun ki kreye konsepsyon inik atizanal ak grafik. Li te gen yon style desen efor bon […]
Herman Miller kreye rèv la Eames Wood Prezidan
Herman Miller entwodui Eames yo Prezidan moule Wood. Li nan etonan konbyen jis yon chanjman nan materyèl te bay chèz sa a klasik yon gade inik ak fre. Onore fòm sa yo ki òganik, liy dous, ak materyèl onèt nan travay la klasik nan Charles ak Ray Eames, sa a syèj balans tou de sanble bon ak konfò ki dire lontan. Mwen pa konnen […]
1 Objè nan 1 Minit pa Pierre Lota
Franse Designer Pierre Lota te angaje nan yon pwojè li rele 1 Objè nan 1 Minit pa Pierre Lota. Li kreye yon videyo ki nan l 'rasanble yon moso pwòp l' yo desen awizom soti nan materyèl elatriye ak fè li parèt konsa senp. Chak videyo ki anba 1 minit. Pierre Lota se reyèlman etonan ak pi bon […]
Agnes vaz soti nan Normann Copenhagen
Agnes Fries te fèt Koleksyon an vaz Agnes pou Normann vil Copenhagen. Sa a se yon seri ki senp epi kontraste nan vaz ki te dekore avèk kou entans bwòs nwa. Mwen renmen kontras ki genyen ant porselèn la amann blan ak kou yo bwòs nwa ki ba yo yon santi yo anvan tout koreksyon epi grafik. Mwen kwè ke youn […]
Resikle Nwèl tandans nan 2012
Resikle ak upcycled se youn tandans yo Nwèl nan 2012. Bagay nan bon sou tandans sa a se ke ou ka ajistè dekorasyon an yo gade Rustic, modèn, minimalist ak tradisyonèl oswa kèlkeswa sa ki style ou pito. Gen kèk nan ide pi renmen m 'resikle ak upcycled brikoleur yo se yo sèvi ak liv ansyen oswa fèy nòt fè yon […]
Sieste Green lanp
Sieste Green lanp ki te kreye pa Zuzanna Malinowska ak Marsing Wronski soti nan sieste Studio konbine yon chodyè plant ak yon lanp tab fè yon konbinezon plezi ki mete dokiman Pwen Enpòtan an sou kwasans plant. Yon danjerezman loveable, senp e ankò entelijan konsèp ki fè nou vin pi pre nati. Sieste Green lanp se yon […]
Chanje pyès monnen lanp depo
Chanje lanp depo pyès monnen pa Finnish designer Timo Niskanen sanble senp, elegant ak bèl - men sa a lanp se pi plis pase jis bon kap. Chanjman se kreye ak te panse a minimize l 'ak pouvwa ak ensi ede Manman Lanati. Pyès monnen lanp nan depo Chanjman se yon konsèp ki adrese moun nou yo […]


text:
Klike Kouri al nan byen vit kite sit sa a. Aprann plis
Pou èd touswit, tanpri rele Liy Dirèk pou Vyolans Domestik nan Florid la nan 1-800-500-1119
Sivivan k ap Koute Pwojè
Objektif pwojè sa a se pou asire vwa sivivan yo rete vwa ki prensipal ak kontinye bay enfòmasyon pou travay Florida Coalition Against Domestic Violence (FCADV).
Yon tèm prensipal pwojè sa a sèke entèpretasyon lide sivivan yo bay la enpòtan pou travay nou ak pou Battered Women's Movement. Avèk sa kòm objektif, FCADV ap kontinye ofri opòtinite pou fanmi ki pran kou/ki te konn pran kou fè konnen siksè yo, difikilte yo, ak leson yo aprann nan rankont yo sou wout pou sekirite.
FCADV te tande vwa 106 fanm ak 1 gason siviv nan vyolans domestik, sa ki reprezante kominote riral (27%), kominote lavil (39%) ak kominote banlye (24%) toupatou nan eta a. Nou te tande jèn sivivan, sivivan laj mwayen ak sivivan granmoun aje. 55% moun ki te patisipe nan sondaj demografik nou an te gen timoun k ap viv lakay yo. 31% moun yo te selibatè, 25% fanm yo te separe, 20% te divòse, epi 18% te marye. 48% te nan chomaj epi yo t ap chèche travay, 4% te retrete, epi sèlman 18% t ap travay atanplen.
Sivivan yo te fè nou konnen souvan de (2) bezwen yo te genyen prese-prese se pou lojman ki pa chè ak yon sistèm jistis san patipri, ki pi byen edike ak sansib: jij, avoka lwa sou fanmi, lapolis, ak pouswit lajistis, tankou lwa imigrasyon ak lapolis. Yo te fè nou konnen tou pwochen bezwen prese-prese yo se te pou travay ki peye yon salè konvnab, bon kalite gadri ki pa chè.


text:
Nan okazyon 209e anivèsè Batay « Vertières » la , denyè gwo konba ki te garanti endepandans Ayiti nan men La Frans nan dat 18 Novanm 1803, Anbasad d Ayiti nan Washington te pwojte yon film Philippe Niang ki rele "Toussaint Louverture".
Fim sa a gen kòm aktè prensipal Jimmy Jean-Louis ki jwe wòl prekisè endepandans ayisyèn nan.
Klike sou ikonn ki agoch la pou w koute deklarasyon anbasadè ayisyen an nan Washington, Paul Altidor, sou inisyativ sa a nan yon entèvyou avèk direktè Sèvis Kreyòl Lavwadlamerik la, Ronald César.


text:
Prezidan Etazini an, Barack Obama, ap vwayaje Nouyòk pou l ka konstate efò vil la ap fè pou l rekanpe sou 2 pye aprè gwo manman siklòn Sandy.
Siklòn Sandy te devaste anpil katye bò lanmè nan vil la lè li te touche tè nan fen mwa oktòb la, li te kite plizyè milyon rezidan swa san kay pou yo rete swa san kouran elektrik pandan plis pase 3 semèn pandan tanperati frèt la.
Gwo siklòn sa a ki te frape Kot ès peyi a kèk jou anvan eleksyon prezidansyèl la Ozetazini, sa ki te chofe deba politik yo sou chanjman klima a ke anpil obsèvatè bay responsab plizyè move tan vyolan ki pase tankou Sandy pa egzanp.
Malgre li pa fè yon koneksyon konsa, msye Obama di jounalis yo nan la Mezon Blanch mèkredi 14 novanm nan li pa gen okèn dout sou chanjman klima a ak sou konsekans li genyen sou anviwonman an.


text:
1
Apre sa, Pòl pati, li kite lavil Atèn, li ale lavil Korent.
2
Rive la, li kontre yon jwif yo te rele Akilas, moun peyi Pon, ki te fèk rive soti Itali ansanm ak madanm li yo te rele Prisil, apre Seza Klòd te bay lòd pou tout jwif te kite lavil Wòm. Pòl al wè yo,
3
epi l' rete lakay yo. Li t'ap travay ansanm ak yo paske li te gen menm metye ak yo: li te konn fè tant an twal.
4
Chak jou repo, Pòl te pran lapawòl nan sinagòg la, li t'ap chache pran tèt anpil jwif ak anpil moun peyi Lagrès.
5 Men, lè Silas ak Timote rive soti Masedwan, Pòl te bay tout tan l' pou travay predikasyon an sèlman: li t'ap bay jwif yo tout kalite prèv pou moutre yo Jezi se Kris yo t'ap tann lan.
6 Men, jwif yo pran kenbe tèt avèk li, yo t'ap joure l'. Lè l' wè sa, li souke pousyè ki te sou rad li, epi l' di yo: Si nou peri, se nou ki chache sa. Se p'ap fòt mwen. Depi koulye a m'ap vire kò m' bò kot moun ki pa jwif yo.
7 Konsa li soti, li ale lakay Titris Jistis. Se te yon nonm ki pa t' jwif men ki te konvèti nan relijyon jwif yo. Kay li te tou kole ak sinagòg la.
8 Krispis, chèf sinagòg la, te mete konfyans li nan Seyè a ansanm ak tout fanmi li. Anpil lòt moun Korent te kwè tou lè yo te tande sa Pòl t'ap di yo, epi yo te resevwa batèm.
9 Yon jou lannwit, Pòl fè yon vizyon. Li wè Seyè a ki di li: Ou pa bezwen pè, se pou ou kontinye pale. Pa fèmen bouch ou.
10 Mwen la avèk ou. Pesonn p'ap ka mete men sou ou pou fè ou anyen. Gen anpil moun ki pou mwen nan lavil la.
11 Konsa, Pòl pase dizwit mwa lavil Korent, li t'ap moutre moun yo pawòl Bondye a.
12 Pandan Galyon te gouvènè nan peyi Lakayi, jwif yo mete tèt ansanm, yo leve dèyè Pòl. Yo mennen l' devan tribinal la,
13 epi yo di: Nonm sa a ap chache pran tèt moun pou fè yo sèvi Bondye yon jan ki kont lalwa.
14 Pòl tapral pale, lè Galyon di jwif yo konsa: Nou menm jwif, koute: si se te yon krim osinon yon movezak li te fè, mwen ta pèdi tan m' koute nou.
15 Men, si se yon bann diskisyon sou mo, sou non, sou lalwa jwif yo, sa se zafè ki gade nou. Mwen p'ap antre nan bagay konsa pou m' mete rezon.
16 Epi li mete tout moun deyò nan tribinal la.
17 Lè sa a, jwif yo mete men sou Sostèn, chèf sinagòg la, yo bat li byen bat devan tribinal la. Men, Galyon pa okipe yo menm.
18 Pòl rete kèk tan ankò lavil Korent. Apre sa, li kite frè yo, li anbake sou yon batiman pou peyi Siri ansanm ak Prisil ak Akilas. Anvan sa, li fè kale tèt li nan Sankre paske li te fè yon ve.
19 Rive yo rive lavil Efèz, Pòl kite Prisil ak Akilas, li al nan sinagòg la, li pran diskite ak jwif yo.
20 Yo mande l' pou l' rete pi lontan ak yo, men li pa t' vle.
21 Anvan l' kite yo, li di yo: M'a tounen vin wè nou, si Bondye vle. Epi li moute yon batiman, li kite Efèz.
22 Lè l' debake lavil Sezare, li moute Jerizalèm, li pase di legliz la bonjou. Apre sa, li al Antiòch.
23 Li pase kèk tan la, epi li pati ankò. Li pase nan tout peyi Galasi ak peyi Friji, li t'ap fòtifye tout disip yo nan konfyans yo nan Bondye.
24 Yon jwif yo te rele Apolòs rive lavil Efèz. Se te moun lavil Aleksandri. Nonm sa a te konn pale byen, li te konn tou sa ki te ekri nan Liv yo.
25 Yo te moutre l' chemen Bondye a. Depi lè sa a, li te cho pou l' te anonse pawòl la. San dezanpare li t'ap moutre moun yo tou sa li te konnen sou Jezi yon jan ki konfòm ak verite a. Men, se batèm Jan an ase li te konnen.
26 Li t'ap pale avèk fòs konviksyon nan sinagòg la. Lè Prisil ak Akilas tande l', yo pran l' avèk yo epi yo fin moutre li chemen Bondye a yon jan ki pi korèk.
27 Apre sa, Apolòs fè lide ale Lakayi. Frè yo te ankouraje li. Yo ekri yon lèt voye bay disip yo ki nan peyi sa a pou yo te byen resevwa Apolòs. Lè li rive Lakayi, li bay moun Bondye te fè favè kwè yo yon gwo konkou.
28 Se avèk gwo konviksyon devan tout moun li t'ap moutre jwif yo ki jan yo te nan lerè: li pran sa ki ekri nan Liv yo a, li t'ap ba yo prèv se Jezi ki Kris la.
>
Spelling: IPA with the following modifications: oral vowel + [n] nasal vowel -- [y] /j/ -- [è] front open-mid unrounded vowel -- [ò] back open-mid rounded vowel -- [ou] /u/ -- [u] Voiceless labial-palatal approximant, i.e. semi-vowel corresponding to /y/ -- [ch] Voiceless postalveolar fricative -- [j] Voiced postalveolar fricative
Bible Hub


text:
Èlzinki
Èlzinki (an finnwa Helsinki e Helsingfors an swedwa) se kapital peyi Fenlann nan.
Èlzinki se kapital la ak pi gwo vil nan Finland. Li se yon pati nan sid la nan Finland, sou rivaj la nan Gòlf la Finland, pa Baltic Sea la. popilasyon an nan vil la ki se èlenki 583,484 (31 Desanm 2009), [2] fè li minisipalite ki pi peple nan Finland yon maj lajè. Kèk èlenki lokalize 400 kilomèt nan lès Stockholm, Sweden, 300 kilomèt nan "West Saint Petersburg, Larisi ak 80 kilomèt nan nò Tallinn, Estoni. Èlzinki gen koneksyon fèmen lavil sa yo ak 3.
minisipalite a nan kè èlenki fòm la nan zòn metwopolitèn nan èlenki ak zòn Greater èlenki. Plis pase yon milyon moun ki ap viv nan zòn metwopolitèn nan èlenki, ki genyen nan vil nan èlenki vil ak twa lòt. De nan vil sa yo, Espoo ak Vantaa, imedyatman èlenki fwontyè nan lwès la ak Nò. Kauniainen, twazyèm vil la, se yon pyès tè a nan vil nan Espoo. Èlenki zòn metwopolitèn nan se nan zòn nò lavil sou tè ki gen yon popilasyon ki plis pase 1 milyon moun, ak vil nan nò kapital la nan yon eta manb Inyon Ewopeyen an. Antou te gen 1.3 milyon moun ki ap viv nan zòn lan èlenki pi plis, ki gen ladan yo lavil aforementiond ak lavil satelit banlye 9. Apeprè 1 nan 4 Finlande viv nan zòn lan èlenki Greater.
Finland èlenki se nan gwo politik, edikasyon, finansye, kiltirèl ak sant rechèch. Èlenki tou se yon vil nan rejyon enpòtan sou lanmè ak nan Baltic nò Ewòp. Greater èlenki gen uit inivèsite ak sis pak teknoloji. [6] Apeprè 70% nan konpayi etranje kap opere nan Finland te etabli yo nan rejyon an èlenki. [6]
Swedish Finnish ak yo nan lang ofisyèl nan minisipalite a èlenki. majorite a, oswa 84,3% [7] nan popilasyon an, tankou Finnish pale lang natif natal yo. Yon minorite, an 6,1%, pale swedwa Finland. Moun ki pale yon lòt lang natif natal oswa ke Finnish Swedish kanpe nan alantou 9,6% moun nan popilasyon an.
Depi kòmansman 2009, te kòmanse èlenki kontanple yon fizyon posib avèk Vantaa. Nan 30 mas 2009, konsèy nan vil la dakò Vantaa èlenki revize pwopozisyon an nan yon fizyon posib. Konsèy vil la ki atire revizyon an se pa sou posiblite pou sese egzistans lan nan vil la nan Vantaa. [8]
An 2009, èlenki te chwazi yo Mondyal Design kapital la pou 2012 [9] pa Konsèy entènasyonal la nan sosyete a Industrial Design. Èlenki answit Eindhoven bat pou tit la.


text:
Sekirite nan kesyon enfòmatik, sou entènèt ak nan kominikasyon an jeneral, toujou rete yon gwo anje. Ak devlopman teknolojik yo, kapte kominikasyon lòt moun san moun sa a pa konnen vin konbyen mil fwa pi posib.
Sa mande pou moun ki sou rezo yo gen konpòtman konsekan, dapre Robert Guerra, Konsiltan senyò, pou Citizenlab, yon òganizasyon kanadyen k ap suiv kesyon sekirite sou Entènèt.
Robert Guerra te entèvni sou kesyon sekirite a nan 11èm fowòm jounalis nan Amerik la, ki te fèt Austin, Texas, lòt jou.
Konsilte sit Citizen Lab la sou www.citizenlab.org
……………
E si yo ta anvisaje opsyon sèvi ak telefòn pou fini ak rejim ki sou pouvwa nan Siri a, Harold ?
Gotson, Siri nan kè diskisyon kominote entènasyonal la ap mennen semèn sa-a, sitou apre masak krèv kè ki fèt nan vil Oula kote atò ti bebe mouri anba zam fann fwa.
Nan kad diferan opsyon ki sou tab la konsènan kijan ki mannyè kominote entènasyonal la pral foure pye li nan peyi sa-a, GoingMeta, yon kòmantatè anonim sou sit web CNN lan pwopoze yon taktik ki parèt orijinal :
Misye mande pou olye lame lòt peyi ta va anvayi Siri, pito yo ta vide telefòn selilè sou pèp la, pou li kapab pran foto ak videyo epi denonse tout agresyon ki ap fèt yo.
Men vwala, nou te pale de yon lide ki parèt orijinal men ki an reyalite pa si nèf ke sa, lè nou sonje se pa jodi-a ke lame Amerikèn (notamman) gen repitsayon sèvi ak zam sikolojik pou bay ofansiv li yo jèvrinn.
Jan nou temwen sa deja an Ayiti, yo jete trak, yo fè anons an kreyòl, elatriye.
Men kote lide-a orijinal, se nan dimansyon li e nan nouvote metòd sa-a. Nan vide telefòn lan efektivman sou dè milyon de moun, li tap difisil pou pa genyen boukantay, entèraskyon nan mitan popilasyon-an ki ta gendwa mennen plis soulèvman.
Sèlman menm si solisyon sa-a, gendwa parèt enteresan li gen limit li. Genyen plis kesyon ki ap jwe nan koze Siri-a avèk de gwo konsiderasyon zòn enfliyans geyopolitik gwo zotobre lemond yo (Etazini, Lafrans, Larisi ak Lachinn) ap etabli. Dè kesyon ki pou laplipa pa kapab regle ak yon senp kout telefòn.
Pou Koneksyon,
Sete Harold
Mèsi Harold.
……
Rejyon Karayib la ap mete sou pye yon pwogram pou enfòmasyon ak kominikasyon k ap pèmèt yo konekte 27 milyon moun. Premye faz pwogram sa a ap koute 25 milyon dola e l ap jwenn konkou Bank Mondyal.


text:
Vis Prezidan Edmonson selebre 25yèm Anivèsè Asosiyasyon Pwopriyetè Shorecrest
(Foto pa Marta Martinez-Aleman/biwo Vis Prezidan Edmonson)
Vis Prezidan Audrey M. Edmonson ansanm ak manm yo nan Asosiyasyon Pwopriyetè Shorecrest pral selebre 25yèm anivèsè asosiyasyon an jou samdi 3 desanm 2011 nan Pelican Harbor Seabird Station, 1279 N.E. 79 St., Shorecrest. Fèt la ap gen komedi de David Del Rosario ak yon "gong-show" ki gen ladan li dè espektak de prezidan asosiyasyon an Jennifer Ocana ak mari li Jack Barnes ak chante estil Ginger Vela.


text:
Preparasyon Bèt Kay ou pou Ijans Fè Sans.
Prepare ou Kounye a.
Si ou tankou anpil milyon pwopriyetè bèt kay nan peyi a, bèt kay ou se yon manm enpòtan kay ou. Chans pou oumenm ak bèt ou ap siviv nan yon ijans tankou yon dife oswa yon inondasyon, yon tònad oswa yon atak teworis depannde plan-dijans ou fè jodi a. Kèk nan bagay ou kapab fè pou prepare pou sa ou p atann, tankou rasanblaj twous pwovizyon bèt pou ijans ak devlopman yon sistèm youn ede lòt pou pran swen bèt kay, se menm bagay pou nenpòt ijans. Si ou deside pa bouje nan yon ijans oswa si ou deside deplase pou ale yon kote ki pi pwoteje, w ap bezwen fè plan yo davans pou bèt kay ou. Sonje sa ki pi bon pou ou anjeneral se sa ki pi bon pou bèt yo.
Si ou dwe deplase, pran bèt kay ou avèk ou si li posib. Men, si ou prale nan yon refij piblik, li enpòtan pou konprann yo pa aksepte bèt yo andedan refij yo. Planifye davans pou lòt posiblite refij k ap bon pou oumenm ak pou bèt kay ou.
Fè yon plan-dijans ranplasman sizoka ou pa kapab pran swen bèt kay ou yo poukont ou. Devlope yon sistèm youn ede lòt avèk vwazen, zanmi oswa manm fanmi ou pou asire yon moun disponib pou pran swen bèt kay ou oswa pou deplase avèk yo si ou pa anmezi pou fè sa. Prepare pou aji san preparasyon ak pou itilize sa ou genyen souplas pou debouye ou poukont ou pandan omwen twa (3) jou, pètèt pi lontan.
Preparasyon Bèt Kay ou Fè Sans. Prepare ou Kounye a.


text:
Emina Sandal
Emina Jahović Sandal, yo rele Emina Sandal, se yonn nan mizisyen, atis, pwodiktè, pòp sèb ki pli konnen nan lemonn. Li te fèt Novi Paza 15 janvye 1982. Se te la ke li te komanse aprann jwe enstriman epi mizik popilè.
Premye album li te rele Tačka (Sa vle di: atik), li yon sikse komèsyal. Apre sa, dezyèm album, Radije nadije te yon sikse imans, epi yo te vann plis pase kopi plak sa nan tout mond la. Sou CD sa, li te chante trèz chanson nan sèbi yo (Radije, Ranije; Dal' Ona Zna; Crno I Bjelo; Tvoja Greška; Živeo...; Pola Oštrog Noža; Skini Ruke S' Mog Vrata; Molim Te...; Ona Nije Ja; Bez Problema; Molim Te (Remix); Voljela Te Il' Ne Voljela; Uzalud Se Budim), epi tout mond la te vin entwodwi a mizik sèb an.
Byografi[edite | modifier le wikitexte]
- 1982 - 15 janvye : Nesans Novi Paza, Sèbi


text:
Nan peyi Lagrès, lidè yon kowalisyon politik de goch –ki te fini nan 2èm pozisyon nan eleksyon lejislativ semèn pase-a – derefize patisipe nan plis negosyasyon sou fòmasyon yon gouvènman kowalisyon. Non lidè sa a se Alexis T-sipras. Pandan li tap pale sou dosye a dimanch 12 me 2012 la, li di li pa sòti pou l tounen sa li rele –nap site «yon konplis nan yon krim kont sosyete grèk la », fen sitasyon. Misye Tsipras deklare :
“Jodi a, jounal ekri pou pale de moun ki genyen aryè-panse nan Komisyon Ewopeyèn nan –moun ki ta di kòmkwa yo pral pèmèt yon ajisteman fiskal ki pi long, yo pral adousi sa ki di nan memorandòm nan. Poukisa yo di yon bagay konsa? Yo di sa paske yo wè pèp nou an, avèk pozisyon li pran e avèk volonte li eksprime nan biwodvòt yo, montre li pa dispoze kite moun mennen l nan katastwòf si li va vle. Pèp grèk la pap komèt suisid volontèman. Se sa pèp la montre yo.”
Misye Tsipras kontinye pou l di, moun kap dirie Lagrès jounen Jodi a e ki dakò ak demand Unyon Ewòp la fè pou yo fè gwo soustraksyon nan depans Leta yo, pa resevwa mesaj pèp la. Pandansetan, prezidan grèk la, Karolos Papoulias ap redi pou wè si li ta òganize kèk rankont ak lidè 3 pi gwo pati politik nan peyi a sou fòmasyon yon nouvo gouvènman epi evite nesesite pou eleksyon palmantè dewoule ankò anvan lontan.


text:
samedi 30 octobre 2010
Bon bagay
I hope today's post makes you smile. Sometimes I feel like I focus too much on the negative in my posts, giving the false impression that nothing good is happening in the world of Haitian culture these days. That is far from the truth.
For example, this past October 16th and 17th, the 4th annual edition of Artisanat en Fête was held. It was a great occasion for a family outing. It’s no secret that Haitian art and craftsmanship is not only beautiful, but usually of high quality, so it was a delight to wander the grounds of the Parc Historique de la Canne à Sucre and behold all the wonderful items on display. There were paintings and clothes, handbags and sculptures, furniture and sandals, jewelry and traditional foods. This year, the Office National de l'Artisanat (ONART) provided a wonderful addition to the festival, with hands-on workshops for the kids in attendance. The children were able to work with clay or make necklaces out of shells and beads, learning the value of Haitian craft and artisans from an early age. The art on display was out of my price range, but I did take pictures and collect business cards in the hopes that I could track down some of the artists when I’m able to afford their work. There seemed to be fewer artisans in attendance than last year and there were some organizational problems. Paying with a credit card was especially tricky. Still, Artisanant en Fête continues to attract patrons and artisans alike and constitutes an amazing showcase of Haitian culture and talent.
To continue with the bon bagay theme: last weekend, I had the pleasure of participating in the Haiti and the Americas conference, organized by Florida Atlantic University. From October 21-23, Rafe Dalleo, Carla Calargé and Clevis Headley brought together a wonderful group of scholars, artists and professionals to reflect upon and discuss the links and relationships that exist between Haiti and the rest of the Americas. Myriam Chancy’s keynote address, "A Marshall Plan for a Haiti at Peace: To Continue or End the Legacy of the Revolution" was especially noteworthy. Chancy examined the notion of aid, how it is distributed and the various motivations behind it. The other keynote speakers were Sibylle Fischer and J. Michael Dash. There were no simultaneous panels, allowing the conversation to flow from one panel to the next. Of course, that made for some very long days, but it also fostered a sense of community that was well worth it. Topics discussed included the rise of Protestantism in Haiti, the Haitian community in Cuba, representations of sex in Haitian literature, the reaction of African Americans to the US refusal to recognize Haitian independance and a reading of Wyclef Jean's candidacy by yours truly. The interdisciplinary perspective was quite stimulating, allowing us to engage the main topic from various angles. Many scholarly and personal connections were made over the course of the three days. I look forward to the published volume that will result from this conference and encourage everyone else to look for it, too.
NM
Publié par Tande à 10:13 5 commentaires:
Libellés : Artisanat en Fête, Haiti and the Americas
dimanche 10 octobre 2010
Chimen lekòl
Lekòl ta sanse ouvri mwa sa a ann Ayiti. Ministè Edikasyon Nasyonal te programe rantre lekòl la pou lendi 4 oktòb. Men pi fò lekòl nan zòn tranblemantè a te frape a pa t ouvri pòt yo jou sa a. Genyen ki ranvwaye antre a pou youn oubyen de semenn. Gen lekòl ki fèmen pòt yo nèt. Genyen ki ouvri men ki pa konn pou konbyen tan yo ka kenbe.
Selon tradisyon ayisyen, Oktòb ta sipoze vle di blokis nan lari, bak machann devan pòt lekòl. Inifòm tout koulè k ap pran chimen lekòl. Ane sa a, se yon lòt koze. Ane sa a, blokis la se pa paske gen anpil timoun ki pral lekòl, men paske wout yo vin pi kraze toujou, yo plen debri, tant nan tout lari. Pandan Minis Edikasyon Nasyonal ap mande tout moun montre solidarite, elèv Lise Tousen ap fè manifestasyon pou yo mande gouvènman an deplase moun k ap viv nan lakou lekòl yo pou kou kapab kòmanse. Profesè ki pa touche depi plizyè mwa pa al travay. Genyen ki fè sit-in. Sa fè plizyè mwa n ap tande pale de valè kòb ki pral bay pou kore sektè edikasyon nan peyi a, pou fè tout ti ayisyen al lekòl gratis. Men oktòb rive sou nou. Kisa ki fèt vrèman ? Anpil moun isit ak medya yo tou gentan pale de echèk. Anpil moun gentan wè distans ki egziste ant timoun ki soti nan fanmi ki gen mwayen ak sa k soti nan fanmi ki pa genyen ap vin plis. Sosyete a ap vin pi dezekilibre toujou. Preske di mwa apre tranblemantè 12 janvye a, rantre lekòl la pèmèt nou wè valè travay ki rete pou fèt. Valè travay ki pa fèt, menm pandan tout kantite moun ak òganizasyon vle ede Ayiti ak Ayisyen. Nan nouvo projè CIRH la fenk aprouve, gen plizyè ki konsène edikasyon. Men si se 7 oktòb, kòb pou bati lekòl sa yo aprouve, kilè y ap disponib pou timoun ki bezwen al lekòl ?
Pitit pa m lan kòmanse premye ane fondamantal ane sa a. Eske l ap fè tout ane lekòl li nan lekòl prive ? Menm jan avè k lè m te lekòl, menm jan ak lè granparan l te lekòl ? Anpil moun te espere apre sa k te pase 12 janvye a, t ap gen kèk gwo chanjman nan sosyete a. Mwen poko wè chanjman sa yo. Si semenn sa a, gen kèk timoun ki kapab pran chimen lekòl, pi fò pa ka ale. Swa paske lekòl yo pa egziste ankò, swa paske espas lekòl la okipe, swa paske paran yo pa gen mwayen. Olye chak ti fondasyon, chak ti ONG, chak gwoup moun k ap anonse sa y ap fè pou timoun nan tèl kan oswa tèl lòt, ala bèl sa ta bèl si te gen yon anons nasyonal ki di bon jan lekòl ap gratis pou tout timoun jan konstitisyon an mande l. Ala bèl sa ta bèl si sa te fèt vre. Gen peyi kote lekòl prive se yon chwa, yon privilèj. Isit la, se sa ki nòmal pandan nou konnen majorite popilasyon an nan difikilte ekonomik. Se lekòl leta a ki vin yon privilèj. Gen yon epòk, lise yo te pami pi bon lekòl peyi a te genyen. Fòk nivo akademik lekòl leta yo tounen nan nivo ekselans sa a pandan tou yo kapab resevwa tout timoun nan peyi a. Tout paran vle sa ki pi bon pou pitit yo. Paran ayisyen pa ta dwe nan tout difikilte sa yo pou voye pitit yo lekòl.
Semenn sa a mwen kontan, mwen fyè paske ti pitit mwen an rantre nan lekòl fondamantal. Semenn sa a, mwen tris, mwen wont paske pi fò ti konpatriyòt li yo pa ka fè menm jan avè l.
NM
Selon tradisyon ayisyen, Oktòb ta sipoze vle di blokis nan lari, bak machann devan pòt lekòl. Inifòm tout koulè k ap pran chimen lekòl. Ane sa a, se yon lòt koze. Ane sa a, blokis la se pa paske gen anpil timoun ki pral lekòl, men paske wout yo vin pi kraze toujou, yo plen debri, tant nan tout lari. Pandan Minis Edikasyon Nasyonal ap mande tout moun montre solidarite, elèv Lise Tousen ap fè manifestasyon pou yo mande gouvènman an deplase moun k ap viv nan lakou lekòl yo pou kou kapab kòmanse. Profesè ki pa touche depi plizyè mwa pa al travay. Genyen ki fè sit-in. Sa fè plizyè mwa n ap tande pale de valè kòb ki pral bay pou kore sektè edikasyon nan peyi a, pou fè tout ti ayisyen al lekòl gratis. Men oktòb rive sou nou. Kisa ki fèt vrèman ? Anpil moun isit ak medya yo tou gentan pale de echèk. Anpil moun gentan wè distans ki egziste ant timoun ki soti nan fanmi ki gen mwayen ak sa k soti nan fanmi ki pa genyen ap vin plis. Sosyete a ap vin pi dezekilibre toujou. Preske di mwa apre tranblemantè 12 janvye a, rantre lekòl la pèmèt nou wè valè travay ki rete pou fèt. Valè travay ki pa fèt, menm pandan tout kantite moun ak òganizasyon vle ede Ayiti ak Ayisyen. Nan nouvo projè CIRH la fenk aprouve, gen plizyè ki konsène edikasyon. Men si se 7 oktòb, kòb pou bati lekòl sa yo aprouve, kilè y ap disponib pou timoun ki bezwen al lekòl ?
Pitit pa m lan kòmanse premye ane fondamantal ane sa a. Eske l ap fè tout ane lekòl li nan lekòl prive ? Menm jan avè k lè m te lekòl, menm jan ak lè granparan l te lekòl ? Anpil moun te espere apre sa k te pase 12 janvye a, t ap gen kèk gwo chanjman nan sosyete a. Mwen poko wè chanjman sa yo. Si semenn sa a, gen kèk timoun ki kapab pran chimen lekòl, pi fò pa ka ale. Swa paske lekòl yo pa egziste ankò, swa paske espas lekòl la okipe, swa paske paran yo pa gen mwayen. Olye chak ti fondasyon, chak ti ONG, chak gwoup moun k ap anonse sa y ap fè pou timoun nan tèl kan oswa tèl lòt, ala bèl sa ta bèl si te gen yon anons nasyonal ki di bon jan lekòl ap gratis pou tout timoun jan konstitisyon an mande l. Ala bèl sa ta bèl si sa te fèt vre. Gen peyi kote lekòl prive se yon chwa, yon privilèj. Isit la, se sa ki nòmal pandan nou konnen majorite popilasyon an nan difikilte ekonomik. Se lekòl leta a ki vin yon privilèj. Gen yon epòk, lise yo te pami pi bon lekòl peyi a te genyen. Fòk nivo akademik lekòl leta yo tounen nan nivo ekselans sa a pandan tou yo kapab resevwa tout timoun nan peyi a. Tout paran vle sa ki pi bon pou pitit yo. Paran ayisyen pa ta dwe nan tout difikilte sa yo pou voye pitit yo lekòl.
Semenn sa a mwen kontan, mwen fyè paske ti pitit mwen an rantre nan lekòl fondamantal. Semenn sa a, mwen tris, mwen wont paske pi fò ti konpatriyòt li yo pa ka fè menm jan avè l.
NM
Publié par Tande à 08:31 Aucun commentaire:
Inscription à : Articles (Atom)